Bekas pemain Celtic Frank McGarvey meninggal dunia

(Frank McGarvey ketika beraksi bersama Celtic)

LONDON, 2 Januari- Bekas penyerang Celtic dan Scotland, Frank McGarvey meninggal dunia pada usia 66 tahun akibat kanser pankreas, pada Ahad.“Semua orang di Celtic amat sedih mendengar kematian bekas penyerang Frank McGarvey, yang meninggal dunia awal pagi ini pada usia 66 tahun,” kata satu kenyataan oleh Celtic.McGarvey membuat 341 penampilan dan menjaringkan 102 gol dalam dua musim bersama St Mirren, serta menghabiskan lima tahun bersama Celtic pada awal 1980-an di mana dia memenangi dua gelaran liga, dua Piala Scotland dan Piala Liga.McGarvey juga membuat tujuh penampilan untuk Scotland.St Mirren berkata mereka sangat dukacita dengan berita kematian McGarvey dia akan diingati selama-lamanya di kelab itu. -AFP


Gangguan di lapangan terbang Manila, hampir 270 penerbangan dibatalkan

MANILA, 2 Januari - Hampir 270 penerbangan masuk dan keluar dari Manila, Filipina dibatalkan semalam, berikutan isu teknikal dan gangguan bekalan elektrik yang dilaporkan berlaku di Lapangan Terbang Antarabangsa Ninoy Aquino (NAIA).Pihak berkuasa lapangan terbang berkenaan menerusi catatan di Facebook pada pukul 12.15 tengah malam, memaklumkan beberapa jadual penerbangan mungkin akan diubah 'pada bila-bila masa'.Dalam kenyataan seterusnya, Pihak Berkuasa Lapangan Terbang Antarabangsa Manila (MIAA) menyatakan penerbangan dari ibu kota Manila ditangguhkan akibat isu teknikal yang melibatkan sistem pengurusan trafik udara.

(Para penumpang menunggu maklumat tentang penerbangan mereka di terminal 3, Lapangan Terbang Antarabangsa Ninoy Aquino (NAIA), susulan isu teknikal dan gangguan bekalan elektrik/ AFP)

Ini menyebabkan pihak berkuasa penerbangan Filipina menghentikan semua penerbangan, sebelum sistem kembali pulih secara berperingkat pukul 4 petang. "Gangguan yang menjejaskan seluruh Filipina adalah keadaan yang masih dipantau setakat pukul 4.00 petang. Sebanyak 282 penerbangan sama ada ditangguhkan, dibatalkan atau dialihkan ke lapangan terbang serantau lain dan menjejaskan sekitar 56,000 penumpang di NAIA," menurut MIAA. -REUTERS


14 maut, serangan bersenjata di penjara Mexico

(Anggota keselamatan berkawal di luar penjara / REUTERS)

CIUDAD JUÁREZ, 2 Januari- Sebuah penjara di bandar Ciudad Juarez di utara Mexico diserang pada Ahad, menyebabkan 14 orang mati dan menyebabkan 24 banduan melarikan diri, kata pejabat pendakwa raya negeri Chihuahua.Serangan dilakukan sekumpulan lelaki bersenjata yang tiba dengan kenderaan berperisai.Antara yang maut termasuk 10 pengawal penjara dan ejen keselamatan.Keadaan berjaya dikawal lima jam selepas serangan pada subuh itu bermula.Ia menjadi antara serangan paling dahsyat setakat ini di penjara negeri yang berhampiran sempadan Mexico dengan Amerika Syarikat.Beberapa saat sebelum serangan, lelaki bersenjata melepaskan tembakan ke arah polis perbandaran di sepanjang jalan berhampiran.Ia kemudiannya diikuti dengan aksi kejar mengejar kereta yang berakhir dengan rampasan sebuah kenderaan dan empat lelaki.Kemudian, penyerang dalam kenderaan berperisai melepaskan tembakan ke arah satu lagi kumpulan ejen keselamatan di luar penjara..Adegan huru-hara berlaku ketika saudara-mara beberapa banduan menunggu untuk lawatan Tahun Baru di luar perkarangan penjara.Di dalam, beberapa banduan yang merusuh membakar pelbagai objek dan bertempur dengan pengawal penjara, lapor media tempatan.Pendakwa raya berkata,rusuhan di dalam penjara menyebabkan 13 orang cedera.Empat orang telah ditahan, kata pendakwa raya, tanpa menyatakan sama ada mereka adalah banduan atau penyerang bersenjata.Sementara itu, belum ada butiran mengenai bagaimana 24 banduan yang melarikan diri itu dapat meloloskan diri.Pendakwa raya di bandar itu, yang terletak di seberang sempadan dari El Paso, Texas, berkata mereka sedang menyiasat motif serangan tersebut.Ciudad Juarez adalah tempat kejadian pertempuran ganas selama bertahun-tahun antara pasukan keselamatan dan kartel dadah Juarez dan Sinaloa, yang telah menyebabkan beribu-ribu orang mati sejak sedekad lalu.Penjara itu sendiri telah menyaksikan beberapa insiden pertempuran dan rusuhan, termasuk episod berdarah Mac 2009 yang menyebabkan 20 orang terbunuh.Pada Ogos 2022, pertempuran antara kumpulan saingan menyebabkan tiga banduan maut.Menurut laporan pada Februari 2022 oleh Suruhanjaya Hak Asasi Manusia Negeri, terdapat lebih 3,700 orang ditahan di penjara, melebihi kapasiti maksimum 3,135 orang.Pusat tahanan Mexico, terutamanya yang dikendalikan oleh kerajaan, mengalami kesesakan dan keganasan yang kronik.Situasi itu menjadi semakin teruk sejak beberapa tahun kebelakangan ini akibat konflik antara kumpulan jenayah.-AFP

(Senjata dan peluru yang dirampas oleh pasukan keselamatan selepas penyerang yang tidak dikenali menceroboh penjara dan menyebabkan beberapa banduan melarikan diri mengakibatkan kecederaan dan kematian / REUTERS)


Ukraine tembak jatuh 45 dron milik Rusia pada malam tahun baharu

KIEV, 1 Januari- Ukraine berjaya menembak jatuh 45 dron Rusia ketika negara pro-Barat itu sedang meraikan ambang tahun baharu.Dalam serangan itu, Moscow menyerang Kiev dan bandar-bandar lain di Ukraine dengan peluru berpandu dan dron buatan Iran.Tentera udara Ukraine berkata dalam satu kenyataan bahawa pertahanan udara memusnahkan 45 dron jenis Shahed."Tiga belas dron ditembak jatuh pada penghujung 2022 dan 32 lagi pada tahun baharu," kata kenyataan itu.Pihak berkuasa Ukraine tidak menyatakan jika beberapa dron mencapai sasaran mereka.Ketua polis Kiev, Andriy Nebitov menyiarkan gambar serpihan dron yang tumbang di Facebook,memaparkan perkataan "Selamat Tahun Baharu" dalam bahasa Rusia."Itu adalah semua yang anda perlu tahu tentang negara pengganas dan tenteranya," tulisnya.Serangan itu berlaku ketika pencerobohan Presiden Rusia, Vladimir Putin ke atas Ukraine memasuki bulan ke-11.Selepas beberapa siri kekalahan tentera yang memalukan, Rusia pada Oktober mula menyasarkan infrastruktur Ukraine, meninggalkan berjuta-juta rakyat Ukraine dalam kesejukan dan kegelapan.-AFP


Penduduk China tetap sambut tahun baharu, meski dilanda gelombong COVID-19

BEIJING, 1 Januari- Cuaca sejuk dan peningkatan jangkitan COVID-19 tidak menghalang penduduk Beijing menikmati cuti hujung tahun serta menyambut ketibaan tahun baharu.Penduduk Beijing dikenali Yang menyatakan bahawa kebebasan ini dimanfaat sebaik mungkin selepas negara dilanda wabak kesihatan COVID-19 yang teruk, tiga tahun lalu."Wabak dalam tempoh tiga tahun yang lalu tidak memberi kami peluang untuk datang dan bermain. Ia membawa sekatan ke atas perjalanan dan sebagainya. Kini selepas berakhirnya penutupan ini, kami tidak perlu mengimbas kod kesihatan lagi dan kami juga tidak perlu semak kod perjalanan," kata Yang ketika ditemu bual AFP di tasik beku, Taman Tasik Shichahai.Sementara itu di Wuhan, di mana COVID-19 pertama kali dikenal pasti pada penghujung 2019, wabak merebak dengan pantas hingga mengakibatkan hospital dibanjiri pesakit dan mayat.Pekerja juga dilihat menubuhkan kemudahan kuarantin di bandar itu.CDC China melaporkan 5,138 kes rasmi yang disahkan pada hari Sabtu dan satu kematian direkodkan.-REUTERS


Giliran Maghribi larang kemasukan pelancong dari China

ANKARA, 1 Januari- Maghribi bakal mengenakan larangan masuk kepada pelancong dari China mulai 3 Januari berikutan peningkatan kes COVID-19.Pihak berkuasa Maghribi memutuskan untuk melarang akses ke wilayah Maghribi kepada semua pengembara yang datang dari China tanpa mengira kewarganegaraan mereka," menurut kenyataan Kementerian Luar Maghribi.Sementara itu, Kanada semalam mengumumkan penumpang yang datang dari China, Hong Kong dan Macau perlu menyerahkan keputusan ujian saringan COVID-19 yang negatif sebelum menaiki penerbangan ke negara itu.Kementerian Kesihatan Kanada menyatakan bahawa semua pengembara udara dari lokasi itu 'perlu memberikan bukti keputusan ujian COVID-19 negatif kepada syarikat penerbangan sebelum menaiki pesawat dan ujian saringan itu mesti diambil tidak lebih daripada dua hari sebelum berlepas'.Keputusan itu tertakluk kepada pengembara berumur dua tahun dan ke atas berkuat kuasa 5 Januari ini.Langkah itu akan dilaksanakan selama 30 hari dan pihak berkuasa akan menilai semula apabila lebih banyak data serta bukti tersedia.Keputusan itu dibuat selepas lonjakan kes dan 'data jujukan genom epidemiologi serta virus yang terhad pada kes ini', menurut Kementerian Kesihatan.

Sebelum ini Amerika Syarikat (AS), United Kingdom, Jepun, Itali dan Sepanyol turut menguatkuasakan keperluan perjalanan baharu untuk mereka yang datang dari China termasuk keputusan ujian negatif COVID-19.China baru-baru ini mengumumkan akan mula melonggarkan langkah pencegahan pandemik dan memilih 'hidup bersama COVID-19' selepas tiga tahun sekatan, sempadan ditutup dan kuarantin wajib.Antara langkah penting ialah pembukaan sempadannya mulai 8 Januari ini selepas ditutup sejak pandemik coronavirus bermula pada akhir 2019.- BERNAMA


Pakistan, India serah senarai infrastruktur dan fasiliti nuklear

ISLAMABAD, 1 Januari- Suruhanjaya Tinggi India memaklumkan sudah menerima penyerahan senarai infrastruktur dan fasiliti nuklear milik Pakistan, hari ini.Amalan itu termaktub dalam perjanjian yang sudah dibuat sejak beberapa dekad lalu antara kedua-dua negara."Senarai infrastruktur dan fasiliti nuklear di Pakistan diserahkan secara rasmi kepada wakil Suruhanjaya Tinggi India di Islamabad di Kementerian Luar Negeri hari ini," kata kenyataan itu.Kedua-dua negara jiran itu dilaporkan terbabit dalam peperangan sebanyak tiga kali selain pertempuran tentera sejak beberapa tahun kebelakangan ini.Antaranya adalah insiden peluru berpandu India yang secara tidak sengaja mendarat di Pakistan tahun lalu, mengejutkan ramai pihak di seluruh dunia."Di bawah perjanjian yang ditandatangani antara kedua-dua negara pada 1988, senarainya bagaimanapun ditukar setiap tahun pada 1 Januari," tambah kenyataan itu.India turut menyerahkan senarai sama kepada wakil Pakistan di New Delhi.

Sementara itu, Kementerian Hal Ehwal Luar India, sehingga kini belum memberikan sebarang komen.Amalan pertukaran senarai antara kedua-dua negara itu diteruskan sejak 1 Januari 1992.Baru-baru ini, Pakistan dengan bantuan China, meningkatkan penggunaan tenaga nuklearnya untuk memenuhi permintaan elektrik yang semakin meningkat.Pakistan pertama kali menguji senjata nuklear secara rasmi pada tahun 1998 dan sejak itu berjaya membangunkan simpanan peluru berpandu berkeupayaan nuklear yang besar, sama seperti India. - REUTERS


Kim Jong Un gesa bangunkan peluru berpandu balistik dan nuklear lebih canggih

PYONGYANG,1 Januari- Pemimpin Korea Utara, Kim Jong Un menggesa pembangunan peluru berpandu balistik dan senjata nuklear yang lebih canggih dalam usaha menentang ancaman Amerika Syarikat (AS).Stesen televisyen tempatan menyiarkan rakaman mesyuarat berkenaan dan upacara penyerahan pelancar roket kepada Parti Pekerja yang dihadiri Kim.Intipati mesyuarat berkenaan menekankan keperluan kerajaan pemerintah mendapatkan kuasa ketenteraan 'luar biasa' untuk mempertahankan keselamatan dan kedaulatan negara.Pertemuan itu diadakan di tengah-tengah ketegangan rentas sempadan berikutan pencerobohan minggu lalu oleh dron Korea Utara ke Selatan dan siri pelancaran peluru berpandu Korea Utara termasuk Peluru Berpandu Balistik antara Benua (ICBM).Kim menuduh Washington dan Seoul cuba 'mengasingkan dan menyekat' Pyongyang dengan aset serangan nuklear AS yang sentiasa digunakan di Korea Selatan.

Menurut agensi berita rasmi, KCNA, pemerintah diktator itu berikrar untuk membangunkan satu lagi sistem ICBM yang memfokuskan serangan balas pantas nuklear di bawah rancangan untuk memperkukuh kuasa nuklear negara.Laporan itu muncul beberapa jam selepas Korea Utara melepaskan peluru berpandu balistik jarak dekat di kawasan pantai timur, pada lewat malam tahun baharu.-REUTERS


Filipina: Korban banjir dan tanah runtuh ketika cuti Krismas cecah 49 orang

MANILA, 1 Januari - Jumlah korban akibat banjir dan tanah runtuh yang melanda beberapa bahagian di Filipina semasa cuti Krismas mencecah 49 orang, menurut agensi bencana kebangsaan negara itu Ahad.Seramai 20 mangsa masih hilang manakala lebih 550,000 orang di lebih 30 wilayah terjejas, lapor Agensi Berita Jerman (dpa) memetik agensi itu sebagai berkata.Sekurang-kurangnya 51,400 penduduk hilang tempat tinggal dan terpaksa tinggal di pusat pemindahan atau menumpang rumah saudara-mara dan rakan-rakan.

Sebanyak 19 kematian dilaporkan di selatan wilayah Misamis Occidental manakala 13 korban dicatatkan di wilayah timur dan barat negara ini, menurut agensi berkenaan.Bencana itu turut menjejaskan pertanian serta infrastruktur, jumlah kerosakan dianggarkan bernilai lebih 1.43 bilion peso (AS$25 juta). - BERNAMA


China dalam strategi baharu kawal COVID-19

BEIJING, 1 Januari - Presiden China, Xi Jinping semalam menyeru agar lebih banyak usaha dan perpaduan ketika negara itu memasuki 'fasa baharu' dalam pendekatan memerangi COVID-19.

Peralihan mendadak China awal bulan ini daripada dasar 'sifar-COVID' yang dikekalkan selama hampir tiga tahun menyebabkan jangkitan melanda seluruh negara tanpa kawalan.Ia menyebabkan lebih banyak kemerosotan dalam aktiviti ekonomi dan mencetus kebimbangan antarabangsa.Tambahan Britain dan Perancis menjadi negara terbaharu yang mengenakan sekatan ke atas pelancong dari China.Dalam ucapan Tahun Baru beliau, Jinping berkata China kini dalam strategi untuk melawan COVID-19 yang 'diubah suai' mengikut masa dan keadaan.Katanya, China sebelum ini pernah mengatasi kesukaran dan cabaran yang belum dihadapai untuk melawan virus itu."Pada masa ini, pencegahan dan kawalan wabak memasuki fasa baharu, ia masih masa untuk berjuang, semua orang masih tabah dan bekerja keras, dan keadaan lebih baik ada di hadapan kita. Mari bekerja lebih keras, kesabaran bermakna kemenangan dan perpaduan bermakna kemenangan," kata JinPing.

(Orang awam di China masih lagi memakai pelitup muka bagi membendung penularan wabak COVID-19/FOTO REUTERS)

Orang ramai di pusat bandar Wuhan berharap dapati menjalani kehidupan normal kembali pada 2023 walaupun terdapat lonjakan kes sejak sekatan wabak ditarik balik. - REUTERS


Litar pintas elektrik punca kebakaran hotel kasino di Kemboja

(Kebakaran besar di kompleks di Poipet pada 30 Disember 2022/FOTO Facebook)

POIPET, 1 Januari - Kira-kira 26 orang maut dalam kebakaran besar di sebuah kasino yang berpunca daripada kerosakan elektrik.Pihak berkuasa berkata, ramai mangsa ditemui di tangga atau terperangkap di dalam bilik selepas pasukan keselamatan gagal menemui mereka.Kebakaran di hotel-kasino Grand Diamond City di bandar Poipet yang berhampiran sempada Thailand berlaku pada 11.30 malam Rabu lalu.Orang ramai terpaksa melompat dari tingkap untuk melarikan diri daripada api akibat kebakaran yang semakin merebak di kompleks hotel kasino bertingkat itu.Timbalan Pengerusi Jawatankuasa Kebangsaan Pengurusan Bencan, Kun Kim berkata kemalangan berpunca daripada litar pintas elektrik.Kun Kim mengesahkan seramai 26 orang menjadi mangsa korban kebakaran itu iaitu termasuk 17 warga Thailand, seorang warga Malaysia dan seorang warga Nepal."Ada yang melecur hingga mati, ada yang mati akibat kekurangan oksigen dan ada yang melecur dan mati di sepanjang jalan keluar," katanya.

Tambahnya, pihak berkuasa mengambil masa terlalu lama untuk memadamkan api dan menyalahkan susun atur kompleks hotel-kasino, serta kekurangan peralatan untuk menyelamat.Sementara itu, ramai yang cedera kini sedang dirawat oleh warga Thailand, yang turut membantu pasukan kecemasan Kemboja dengan operasi mencari dan menyelamat.Pegawai Thailand semalam juga berkata, lebih 50 orang sudah dimasukkan ke hospital, dengan 13 daripadanya berada dalam keadaan kritikal.Pihak berkuasa Kemboja berkata, mereka sedang berbincang sama ada pertuduhan akan dikenakan terhadap pemilik hotel. - AFP


Hujan berterusan di Arab Saudi hingga Selasa

JEDDAH, 1 Januari - Pusat Kaji Cuaca Nasional (NCM) Arab Saudi meramalkan hujan di kebanyakkan kawasan di negara itu berlarutan hingga 3 Januari ini (Selasa).Jurucakap NCM, Hussein Al-Qahtani berkata hujan akan diiringi angin kencang, habuk, ombak besar di banda-bandar persisiran pantai.Beliau berkata, amaran hujan sudah pun dikeluarkan kepada banyak kawasan bandar di kawasan Makkah, termasuk Jeddah, Rabigh dan Taif.Hujan juga diramal melanda Riyadh, Al- Qassim dan Al-Baha.Menurutnya wilayah Timur negara itu akan mengalami hujan "sederhana" manakala awan petir mungkin terbentuk di bahagian wilayah Jazan dan Najran.Orang ramai dinasihatkan supaya berhati-hati ketika musim hujan dan tidak meninggalkan rumah mereka kecuali bagi urusan kecemasan."Orang ramai harus berjaga-jaga dan tidak menghampiri tempat-tempat di mana air hujan bertakung demi keselamatan mereka," menurut NCM.

Dalam pada itu, semalam NCM turut meningkatkan tahap amaran hujan di Jeddah.Beberapa penerbangan di Lapangan Terbang Antarabangsa Raja Abdulaziz di Jeddah ditangguhkan sususan keadaan cuaca.


Penduduk Wuhan rai Sambutan Tahun Baharu

WUHAN, 1 Januari- Puluhan ribu penduduk Wuhan di China tetap berkumpul bagi menyambut tahun baharu 2023 dengan kawalan keselamatan yang ketat. Ini walaupun jangkitan COVID-19 sedang merebak susulan Beijing menarik balik semua sekatan yang dikenakan bagi mengekang penularannya. Menurut laporan Reuters, ramai dalam kalangan penduduk tetap memakai pelitup muka, bimbang dengan gelombang baharu jangkitan.Pihak berkuasa turut mengawal keadaan agar tidak berkumpul terlalu ramai. Menurut firma kesihatan UK Airfinity, lebih 9,000 jangkitan sehari kini dilaporkan di China.-REUTERS

(Pihak berkuasa turut mengawal keadaan agar tidak berkumpul terlalu ramai/Foto Reuters)


Rusia serang Ukraine beberapa jam sebelum Tahun Baharu

KIEV, 1 Januari- Ukraine menerima puluhan peluru berpandu serangan Rusia, beberapa jam sebelum tahun baharu disambut seluruh dunia. 10 letupan kuat kedengaran sekitar bandar Kiev membunuh seorang dan mencederakan 20 yang lain. Perkara tersebut disahkan Datuk Bandar Kiev, Vitali Klitschko menerusi laman sosial medianya.

Sasaran adalah kemudahan tenaga elektrik, menyebabkan 30 peratus penduduk Kiev kini terpaksa bertahan dalam kegelapan dan kesejukan. Serangan turut dilaporkan di selatan bandar Mykolaiv, mencederakan enam penduduk.Datuk Bandar Mykolaiv, Oleksandr Sienkievych sebelum itu berkata kebakaran berlaku di salah satu daerah di bandar berkenaan dan beberapa bangunan kediaman mengalami kerosakan akibat serangan itu.-AFP


Presiden Peru sedia beri kerjasama kepada pendakwa raya untuk disiasat

LIMA, 1 Januari- Presiden Peru, Dina Boluarte sedia memberi kerjasama kepada pendakwa raya untuk disiasat.Ia susulan kematian 22 orang penunjuk perasaan baru-baru ini selepas penyingkiran bekas Presiden, Pedro Castillo.Dalam satu sidang media, Boluarte berkata beliau akan menyerahkan semua dokumen yang dimilikinya bagi tujuan tersebut.Tambahnya, tiada perkara atau butiran yang akan disembunyikan malah terbuka dengan segala keputusan selepas itu.Dalam sidang media sama, beliau turut menyelar pemimpin-pemimpin negara Amerika Selatan yang dianggap tidak memahami situasi yang sedang berlaku di Peru."Beberapa presiden di rantau ini, saya percaya, telah menyalahtafsir kes bekas Presiden, Pedro Castillo. Saya difahamkan bahawa Presiden Petro (Presiden Colombia, Gustavo Petro) pada satu ketika disingkirkan daripada jawatannya sebagai Datuk Bandar dan pergi ke Mahkamah Antara Amerika Hak Asasi Manusia dan dikembalikan semula. Tetapi kes itu tidak serupa dengan bekas Presiden, Pedro Castillo," katanya.

Boluarte mengambil alih tampuk kepimpinan pada Disember selepas Castillo cuba membubarkan Kongres secara haram. Ia telah membawa kepada beberapa siri protes ganas yang menyebabkan perlaksanaan darurat.Dalam pada itu Keluarga Castillo, menerima suaka di Mexico yang menyebabkan Peru mengisytiharkan duta Mexico ke Lima sebagai "persona non grata" dan mengarahkannya meninggalkan negara itu awal bulan lalu kerana menganggap langkah tersebut sebagai campur tangan Mexico dalam hal ehwal dalaman Peru.


Wanita kongsi kaedah elak rasa gatal akibat digigit nyamuk

SYDNEY, 31 Disember-Sekiranya anda tidak tahan digigit nyamuk anda boleh mencuba kaedah bagi menghilangkan rasa sakit dan gatal akibat digigit nyamuk dengan menggunakan sebatang sudu dan secawan air panas.Seorang wanita, Anita Birges, berkongsi kaedah unik tersebut memandangkan dia dan ahli keluarganya sentiasa menghabiskan masa bersama-sama di luar rumah. Masalah Anita dan keluarganya adalah nyamuk yang sentiasa mengganggu dan menggigit ketika berada di luar rumah."Jangan risau kerana saya mempunyai cara untuk menyembuhkan gigitan nyamuk yang semua orang perlu tahu," ujarnya.Anita kemudiannya menunjukkan kaedah dengan mengisi air panas didalam sebuah cawan sebelum mengambil sebatang sudu logam sebelum memasukkan sudu berkenaan ke dalam cawan tersebut.Sudu logam itu kemudiannya dilekapkan keatas bekas gigitan nyamuk.Anita menjelaskan sudu logam yang telah dipanaskan mampu memecahkan protein yang terdapat pada air liur nyamuk yang menyebabkan kegatalan setelah digigit.Kaedah tersebut melegakan kegatalan dan mempercepatkan penyembuhan akibat gigitan nyamuk.Video tersebut mendapat lebih seribu tanda suka dan kira-kira 1 juta tontonan di media sosial.-dailymail.co.uk

(Kaedah mengelakkan gatal gigitan nyamuk oleh Anita Birges / FOTO dailymail.co.uk)


Tambang keretapi bawah tanah dan bas Seoul naik 2023

SEOUL, 31 Disember-Kerajaan Perbandaran tempatan Seoul mengumumkan kenaikan tambang bagi sistem transit awam bandar berkenaan pada April 2023 apor portal berita Koreaherald.comPeningkatan itu bertujuan menampung defisit bajet yang semakin meningkat selepas ia dibekukan selama hampir lapan tahun, kata pegawai pentadbiran bandar raya itu kelmarin.Kenaikan yang dirancang itu akan menyebabkan tambang tren bawah tanah dan bas meningkat masing-masing daripada 1,250 won (RM4.37) dan 1,200 won (RM4.19) kepada 1,550 won (RM5.41) dan 1,500 won (RM5.24), kata pegawai itu.Secara tunai, tambang tren bawah tanah dan bas akan dinaikkan kepada 1,650 won (RM5.76) dan 1,600 won (RM5.59) bagi setiap perjalanan asas.Kenaikan tambang yang dicadangkan itu berlaku kerana kerajaan tempatan yang mengendalikan laluan tren bawah tanah dan bas awam gagal mendapatkan dana mencukupi untuk mengimbangi defisit yang semakin meningkat, kata pegawai sama.Pada Sabtu lalu, Dewan Rakyat meluluskan belanjawan kerajaan untuk tahun 2023 tetapi tidak memperuntukkan belanjawan untuk pampasan kewajipan perkhidmatan awam (PSO) bagi mengimbangi defisit yang disebabkan oleh dasar penggunaan tren bawah tanah percuma untuk mereka yang berumur 65 tahun dan ke atas, golongan kurang bernasib baik dan orang kurang upaya.Kenaikan tambang terakhir berlaku pada tahun 2015, apabila tambang asas tren bawah tanah dan bas di ibu kota itu dinaikkan, masing-masing sebanyak 200 won (RM0.70) serta 150 won (RM0.52)-koreaherald.com

(Perkhimatan kereta api bawah tanah di Seoul/ FOTO www.travelvui.com)


'Lebbedeh' seni ukir tradisional Lubnan yang semakin pupus.

HRAJEL, 31 Disember-Seorang pengukir seni dari Lubnan berusaha mengekalkan seni ukiran tradisional penutup kepala yang digelar Lebbedeh.Joseph Akiki menjadikan ruang bawah tanah rumahnya sebagai ruangan kerjanya, Akiki menganyam bulu biri-biri bersama-sama sabun organik bagi membentuk topi berbentuk kon.Menurut Akiki, 'Lebbedeh' semakin dilupakan dan semakin pupus. Topi tersebut hanya dijadikan hiasan di dinding-dinding berbanding digunakan sebagai salah satu barangan pakaian.Akiki bagaiman pun percaya seni tradisional masyarakat Lubnan itu mampu dipelihara dengan baik dan diwarisi oleh generasi akan datang.Salah seorang anak saudaranya, Elie kini menemani dan mempelajari seni tersebut bersama Akiki seperti mana dia melihat pembuatan Lebbedeh itu ketika kecil oleh datuknya."Saya berusia 19 tahun ketika mempelajari pembuatan Lebbedeh. Kini anak-anak saudara saya pula membantu dan mempelajari seni ukiran ini. Saya berharap agar mereka dapat memelihara seni ini", ujar pengukir kayu berusia 60 tahun itu.Menurut Akiki, budaya pemakaian Lebbedeh telah dimulakan oleh orang Phoenicia ribuan tahun dahulu. Budaya tersebut terus berkembang apabila orang-orang gunung di Lubnan turut memakai 'topi' tersebut sebagai pelindung daripada kesejukan.Pembuatan Lebbedeh yang menggunakan hasil tangan dan tanpa sebarang mesin menjadikan topi tersebut kelihatan berbeza daripada segi saiz dan bentuknya.Akiki sering menyertai pameran seni bagi menjual 'topi' tersebut kepada pelanggan.Harga bagi topi tersebut mencecah $20 dolar bagi setiap satu.Namun, kemelesetan ekonomi yang dihadapi Lubnan kini menyebabkan permintaan bagi Lebbedeh itu menurun.

"Apabila warisan semakin pupus, kita kehilangan segalanya. Kita hilang nilai sejarah. Jika saya berhenti membuat Lebbedeh tiada siapa yang akan menyambungnya", kata Akiki mengakhiri perbualan-REUTERS

(Pengukir, Joseph Akiki sedang menganyam bulu biri-biri bersama sabun bagi dijadikan 'Lebbedeh' / FOTO FB GoRuralLebanon)


Australia tanpa sekatan COVID-19 pada 2023

SYDNEY, 31 Disember- Lebih sejuta orang dijangka ke Pelabuhan Sydney untuk menonton pertunjukan bunga api dan meraikan Malam Tahun Baru tanpa sekatan pertamanya selepas dua tahun berdepan COVID-19.Sydney merupakan bandar utama pertama di dunia yang mengalu-alukan sambutan Tahun Baru dan menarik penonton televisyen yang ramai dari seluruh dunia dengan pertunjukan bunga api di atas Panggung Opera ikoniknya.Perintah kawalan pergerakan pada penghujung tahun 2020 dan lonjakan kes Omicron pada akhir tahun 2021 menyebabkan sekatan perjalanan sekali gus mengurangkan sambutan perayaan besar di negara itu. Bagaimanapun, sekatan ke atas perayaan telah ditarik balik pada tahun ini selepas Australia membuka semula sempadannya seperti yang dilakukan oleh banyak negara di seluruh dunia."Malam Tahun Baru Sydney akan meraikan perayaan di seluruh dunia dan menyambutnya dengan penuh semangat," kata Datuk Bandar Sydney Clover Moore."2022 telah menjadi satu tahun yang mencabar kerana kami terus berusaha untuk pulih daripada kesan pandemik COVID-19, tetapi malam ini kami melihat harapan pada 2023."Pelabuhan Sydney akan diterangi gemerlapan cahaya berwarna-warni dengan persembahan 2,000 bunga api yang akan dilancarkan dari empat layar Panggung Opera Sydney serta 7,000 bunga api dari pelbagai tempat di Jambatan Pelabuhan Sydney berbanding sebelum ini.Pihak penganjur turut memaklumkan, untuk pertama kali dalam tempoh 12 tahun pelancaran bunga api akan dilancarkan dari empat bumbung bangunan itu.Berbilion penonton akan menonton acara itu dari seluruh dunia manakala lebih sejuta individu akan menyertai perayaan sambutan Tahun Baru di Sydney.- REUTERS

(Individu dengan pelitup muka berjalan di seberang Panggung Opera Sydney/REUTERS)


Polis tahan suspek lelaki kes pembunuhan empat pelajar di Idaho

LOS ANGELES, 31 Disember- Seorang lelaki ditahan kerana disyaki terlibat insiden tikaman sehingga menyebabkan empat pelajar sebuah universiti di Idaho maut.Ketua Polis Moscow, James Fry berkata, suspek Bryan Christopher Kohberger, 28 tahun, diberkas di Albrightsville, Pennsylvania, malam tadi.Jelas beliau, Kohberger merupakan pelajar di Washington State University yang terletak tidak jauh dari Moscow."Disebabkan undang-undang negeri Idaho, maklumat yang boleh kami keluarkan hari ini adalah terhad sehingga Kohburger tampil nanti di Idaho," katanya.Menerusi laman sesawang universiti itu, Kohberger pernah menjadi calon pengajian peringkat doktor falsafah (PhD) di Jabatan Keadilan Jenayah dan Kriminologi.

(Suspek, Bryan Christopher Kohberger, 28 tahun, diberkas di Albrightsville, Pennsylvania, malam tadi / Foto REUTERS)

Motif berkaitan pembunuhan itu tidak didedahkan dan polis masih mencari senjata yang digunakan dalam kejadian tersebut.Pembunuhan kejam pada pertengahan November lalu mengejutkan penduduk memandangkan ia adalah insiden pembunuhan pertama dalam tempoh beberapa tahun kebelakangan ini.Menurut detektif, kesemua mangsa, Kaylee Goncalves, 21; Madison Mogen, 21; Xana Kernodle, 20; dan teman lelaki Kernodle, Ethan Chapin, 20 berkemungkinan sedang tidur ketika ditikam beberapa kali.Bedah siasat mendedahkan sebahagian daripada mereka mempunyai luka kerana mempertahankan diri ketika pembunuh menyerang.-AFP


Korea Utara lancar 3 peluru berpandu balistik jarak dekat

SEOUL, 31 Disember- Korea Utara melancarkan tiga peluru berpandu balistik ke arah laut timur Semenanjung Korea pada Sabtu, kata tentera Korea Selatan.Tiga peluru berpandu balistik jarak dekat itu dilepaskan sekitar 8.00 pagi waktu tempatan dari Wilayah Hwanghae Utara, selatan ibu negara Pyongyang.Ketiga-tiga peluru itu terbang pada ketinggian sekitar 100 km dan meliputi jarak sekitar 350 km, kata Kementerian Pertahanan Jepun. Tentera Korea Selatan juga berkata peluru berpandu itu terbang kira-kira 350 km."Pelancaran peluru berpandu balistik Korea Utara adalah provokasi besar yang boleh menjejaskan keamanan dan kestabilan di Semenanjung Korea serta masyarakat antarabangsa," kata Ketua Turus Bersama Korea Selatan selain mengutuk tindakan itu sebagai pelanggaran jelas resolusi Majlis Keselamatan Pertubuhan Bangsa-Bangsa Bersatu (PBB) dan menggesa ia dihentikan segera.Komando Indo-Pasifik Amerika Syarikat (AS) berkata pelancaran terbaharu itu tidak menimbulkan ancaman segera kepada penduduk atau wilayah AS, atau kepada sekutu Washington, tetapi tindakan tersebut menyerlahkan kesan ketidakstabilan program senjata Korea Utara.

Pelancaran itu dibuat sehari selepas kementerian pertahanan Korea Selatan mengumumkan ujian penerbangan kenderaan pelancar angkasa lepas propelan pepejal berjaya dilancarkan.Pada Isnin, lima dron Korea Utara cuba memasuki ruang udara Korea Selatan, namun tindakan itu membuatakn tentera mengerahkan jet pejuang dan helikopter penyerang untuk cuba menembak jatuh pencerobohan pertama seumpama itu sejak 2017.Hubungan antara Korea Utara dan Korea Selatan yang bersekutu dengan AS semakin tegang sejak kerajaan konservatif Presiden Korea Selatan Yoon Suk-yeol mengambil alih pada Mei yang menjanjikan pendirian lebih tegas terhadap Utara.Korea Utara telah melancarkan sekitar 70 peluru berpandu balistik tahun ini, kata agensi berita Yonhap, termasuk kira-kira lapan peluru berpandu balistik antara benua (ICBM).Media negara Korea Utara (KCNA) masih belum menyebut pelancaran itu, tetapi pemimpinnya Kim Jong Un telah mempengerusikan mesyuarat parti pada Jumaat untuk memutuskan dasar dan strategi bagi tahun 2023. -REUTERS


Sepanyol laksana ujian COVID-19 untuk ketibaan pelancong dari China

MADRID, 31 Disember- Sepanyol kini mewajibkan saringan COVID-19 terhadap penumpang dari China yang tiba di lapangan terbang antarabangsa bermula hari ini.Menurut Menteri Kesihatan Sepanyol, Carolina Darias, prosedur itu akan kekal sekurang-kurang sehingga 15 Februari 2023, dengan pelancong diarah menjalani pemeriksaan suhu dan ujian COVID-19."Kebimbangan utama kami adalah kemungkinan kemunculan varian baharu COVID-19 di China yang tidak dapat dikawal."Dengan tahap kesihatan awam di China, kami mengambil langkah segera untuk bertindak dan elak situasi menjadi buruk," kata Carolina pada sidang akhbar pada hari Jumaat.Menerusi kenyataan daripada kementerian itu, penerbangan pertama dari China yang akan mematuhi prosedur baharu tersebut dijadualkan tiba di lapangan terbang Madrid pada hari Sabtu pukul 6.00 petang waktu tempatan.Jangkitan COVID-19 yang telah melonjak di China mengakibatkan kebanjiran pesakit di hospital selepas negara itu menarik semula dasar sifar COVID-19 yang ketat.Keputusan itu menjejaskan ekonomi dan mencetuskan protes di seluruh negara.Sejumlah negara seperti Amerika Syarikat, Perancis, Korea Selatan dan Malaysia mula mengenakan mengenakan sekatan dan syarat wajib ke atas semua pelawat dari tanah besar China.Berdasarkan data kementerian pelancongan Sepanyol, pada 2019, kira-kira 700,000 pelancong dengan residen China melawat Sepanyol.Angka itu menurun secara mendadak kepada kira-kira 130,000 pada 2020 dan 30,000 pada 2021.-AFP


'Ai Pioppi' taman hiburan di hutan, tanpa guna tenaga elektrik

VENEZIA, 31 Disember- Seorang tukang besi dari Itali menghabiskan masa lebih 50 tahun untuk membangun sendiri taman hiburan tersembunyi di hutan yang dikenali sebagai 'Ai Pioppi'.Bruno Ferrin mencipta sehingga 50 jenis permainan di taman hiburan tersebut.Lebih menarik, kesemua permainan berkenaan tidak menggunakan tenaga elektrik.Sebaliknya, ia digerakkan secara manual menggunakan daya seperti graviti dan pedal.

(Tukang besi, Bruno Ferrin menghabiskan masa lebih 50 tahun mencipta sendiri taman hiburan dikenali sebagai 'Ai Pioppi')

Lebih 50,000 orang mengunjungi taman hiburan berkenaan setiap tahun .


Aktiviti pembuatan China merosot walaupun sekatan COVID-19 ditarik balik

(Pesakit COVID-19 baring di lorong Hospital Tangshan Gongren/AFP)

BEIJING, 31 Disember- Aktiviti pembuatan China merosot secara mendadak pada Disember untuk bulan ketiga berturut-turut, biarpun Beijing melonggarkan sekatan COVID-19 pada awal bulan.Indeks Pengurus Pembelian (PMI) pengukur utama pembuatan dalam ekonomi kedua terbesar dunia itu hanya mencapai 47 mata, turun daripada 48 pada November, dan berada jauh di bawah paras 50 mata, menurut data daripada Biro Perangkaan Negara.Selama lebih daripada dua tahun, China telah mengenakan syarat strategi sifar-COVID-19 untuk menghentikan wabak itu dengan kuarantin ketat, sekatan dan ujian besar-besaran.Pada 7 Disember, Beijing melonggarkan sekatan wabak secara tiba-tiba, namun negara itu masih bergelut untuk pulih berikutan lonjakan bilangan pesakit COVID-19."Kemakmuran ekonomi China secara amnya merosot," kata NBS dalam satu kenyataan.

(Pesakit COVID-19 di dalam bilik Hospital Baodi Xi'anzhen/AFP)

Perangkaan kanan NBS, Zhao Qinghe berkata: "Wabak ini telah memberi kesan yang besar terhadap pengeluaran dan permintaan perniagaan, kehadiran kakitangan, logistik dan pengedaran".Strategi sifar-COVID-19 di China adalah berdasarkan ujian meluas, pemantauan pergerakan yang ketat, dan kuarantin bagi mereka yang positif.Langkah-langkah itu, membawa kepada penutupan kilang yang tidak diumumkan selain mengganggu rantaian bekalan dan memaksa beberapa syarikat ditutup secara kekal.Bagi pihaknya, PMI bukan perkilangan termasuk sektor perkhidmatan dan pembinaan turut merosot pada Disember kepada 41.6 mata berbanding 46.7 pada November.Kerajaan telah menetapkan sasaran pertumbuhan kira-kira 5.5% tahun ini, selepas mencapai sasaran lebih 8% pada 2021.Tetapi ramai ahli ekonomi menganggap sasaran 2022 tidak realistik.Bagaimanapun, China akan mendedahkan prestasi keluaran dalam negara kasar (KDNK) bagi tahun tersebut pada Januari. -AFP


Sky Bridge 721 jambatan gantung pejalan kaki tertinggi di dunia

REPUBLIK CZECH, 31 Disember- Jambatan gantung pejalan kaki terpanjang di dunia menjadi tarikan terbaharu di Republik Czech.Sky Bridge 721 dibuka secara rasmi pada awal Mei tahun lalu, menghubungkan dua tebing gunung yang terletak di Dolni Morava.Pembinaannya mengambil masa selama dua tahun.Jambatan sepanjang 721 meter itu tergantung pada ketinggian 95 meter.

(Pengunjung tidak melepaskan peluang menikmati pemandangan menakjubkan apabila melalui Sky Bridge 721)

Selain mencabar keberanian pengunjung, jambatan berkenaan turut menawarkan pemandangan menakjubkan.Ia dikelilingi landskap alam semula jadi gunung Kralicky Sneznik yang terletak kira-kira 200 kilometer di timur Prague.


Perancis kenakan ujian COVID-19 mandatori untuk pelancong China

PARIS, 31 Disember- Perancis akan mengenakan syarat kepada pelancong dari China untuk memberikan keputusan ujian COVID-19 negatif kurang daripada 48 jam sebelum berlepas, kata kementerian kesihatan dan pengangkutan pada Jumaat.Ujian tersebut diperlukan bagi semua penerbangan dari China, termasuk penerbangan dengan persinggahan.Selain itu, pelancong yang menaiki kapal terbang yang tiba dari China juga perlu memakai topeng pelitup separuh muka.Setelah menutup semua sempadannya selama tiga tahun dan mengenakan perintah kawalan pergerakan yang ketat serta melakukan ujian COVID-19 secara berkala, Beijing secara tiba-tiba berbalik ke arah hidup dengan virus itu pada 7 Disember, dan jangkitan telah merebak dengan cepat dalam beberapa minggu kebelakangan ini.Perancis tidak menetapkan tarikh permulaan bagi langkah berkenaan tetapi akan memberitahu negara anggota Kesatuan Eropah, kata kementerian itu.Sumber kerajaan memberitahu Reuters bahawa ia akan mengambil "sedikit masa" untuk ujian mandatori sebelum ia dilaksanakan.Mulai 1 Januari, Perancis juga akan menjalankan ujian PCR (ujian tindak balas berantai polimerase masa nyata) secara rawak kepada beberapa pelancong yang datang dari China, kata seorang pegawai kerajaan kepada pemberita.Kerajaan juga mengesyorkan kepada individu yang mempunyai sistem imun rendah untuk menangguhkan perjalanan yang tidak penting ke China.Korea Selatan dan Sepanyol pada Jumaat menyertai senarai negara yang mengenakan ujian COVID-19 untuk pelancong dari China, termasuk Amerika Syarikat, India dan lain-lain. -REUTERS

(Pelancong beratur di Lapangan Terbang Antarabangsa Chengdu Shuangliu/REUTERS)


WHO gesa China kongsi data secara berkala berkenaan COVID-19

GENEVA, 31 Disember- Pertubuhan Kesihatan Sedunia (WHO) sekali lagi menggesa pegawai kesihatan China untuk sentiasa berkongsi maklumat khusus mengenai situasi COVID-19 di negara itu pada Jumaat selain terus menilai lonjakan jangkitan terkini.Agensi itu telah meminta pegawai China untuk berkongsi lebih banyak data penjujukan genetik, serta data mengenai kemasukan pesakit ke hospital, kematian dan vaksinasi.Angka rasmi dari China menjadi panduan yang tidak boleh dipercayai berikutan pelonggaran dasar "sifar COVID-19" yang ketat baru-baru ini.WHO sebelum ini berkata bahawa China mungkin bergelut untuk mengekalkan jumlah jangkitan COVID-19.Agensi itu telah menjemput saintis China untuk membentangkan data terperinci mengenai penjujukan virus tersebut pada mesyuarat kumpulan penasihat teknikal yang dijadualkan pada 3 Januari.Jangkitan COVID telah meningkat di seluruh China pada Disember selepas Beijing merombak dasar sifar COVID-19 termasuk ujian PCR biasa ke atas penduduknya.Amerika Syarikat, Korea Selatan, India, Itali, Jepun dan Taiwan telah mengenakan ujian COVID-19 untuk pelancong dari China sebagai langkah pencegahan.Amerika Syarikat juga mengaitkan perubahan itu disebabkan kekurangan maklumat tentang varian COVID-19 dan kebimbangan peningkatan kes di China boleh mengakibatkan perkembangan varian baharu virus itu.Pegawai kanan kesihatan China bertukar pandangan dengan WHO mengenai coronavirus baharu melalui satu sidang video, kata Suruhanjaya Kesihatan Kebangsaan China dalam satu kenyataan pada Jumaat.Kedua-dua pihak bertukar pandangan mengenai situasi wabak semasa, rawatan perubatan, vaksinasi dan perkara teknikal lain, kata pihak berkuasa kesihatan China. -REUTERS

(Logo WHO di pintu masuk bangunan WHO, di Geneva/REUTERS)


44 terbunuh dalam banjir, tanah runtuh di Filipina

MANILA, 31 Disember- Angka kematian akibat banjir dan tanah runtuh akibat hujan selepas Hari Krismas di selatan Filipina meningkat kepada 44, dengan 28 yang lain masih belum dapat dikesan, kata agensi bencana negara itu pada Jumaat.Kerosakan pada infrastruktur dan tanaman dianggarkan berjumlah 1.36 bilion peso ($24.4 juta), katanya dalam kenyataan.Hujan lebat menenggelamkan kampung, pekan dan lebuh raya di wilayah Visayas dan Mindanao pada Hari Krismas dan telah memaksa lebih 50,000 orang meninggalkan rumah mereka.Agensi itu turut berkata, banjir telah reda tetapi hujan sekejap-sekejap masih berterusan.Presiden Filipina Ferdinand Marcos Jr. berkata beliau mungkin melawat kawasan terjejas untuk menilai keadaan selepas lawatannya yang dijadualkan ke China dari 3 hingga 5 Januari."Malangnya, hujan berterusan. Jadi kita perlu terus memerhati kawasan lain juga," katanya dalam satu kenyataan yang dikeluarkan istana presiden. -REUTERS

(Pengawal Pantai Filipina mengharungi banjir semasa operasi menyelamat, di Isabela/REUTERS)


Penunjuk perasaan bakar kereta, serang bangunan tanda bantahan penahanan Camacho

SANTA CRUZ, 31 Disember- Penunjuk perasaan menyerang bangunan, membakar kereta dan menyekat lebuh raya sebagai bantahan berikutan penahanan Gabenor sayap kanan, Luis Fernando Camacho.Protes yang dilakukan pada waktu malam menyaksikan penunjuk perasaan membakar tayar dan membaling mercun ke arah pasukan keselamatan.Keadaan itu menyebabkan polis terpaksa menggunakan gas pemedih mata untuk menyuraikan orang ramai.Manakala pada waktu siang, bantahan dilakukan dengan menyekat jalan raya menggunakan tayar, batu dan bendera turut digantung.

(Penunjuk perasaan menyerang bangunan, membakar kereta dan menyekat jalan raya sebagai bantahan terhadap penahanan Camacho / Foto REUTERS

Camacho ditahan pada Rabu atas tuduhan melakukan 'keganasan' susulan dakwaan penglibatannya dalam pergolakan politik pada tahun 2019 yang menyaksikan Presiden Evo Morales melarikan diri dari negara itu.Camacho dijatuhkan hukuman penjara empat bulan sebelum perbicaraan pada Khamis dan beliau dipindahkan ke penjara awal pagi Jumaat.Beliau menganggap dirinya tidak bersalah dan menggelar penahanannya sebagai 'penculikan'. Bagaimanapun, pendakwa raya menafikan tangkapan itu adalah penculikan atau bermotifkan politik.-REUTERS


Penyokong kecewa, Jair Bolsonaro tinggalkan Brazil

BRASILIA, 31 Disember- Penyandang presiden Brazil, Jair Bolsonaro dikatakan meninggalkan negara itu pada Jumaat untuk ke Amerika Syarikat (AS).Namun tidak dapat dipastikan lokasi sebenar yang dituju.Bagaimanapun, data pengesanan pesawat menunjukkan Bolsonaro menuju ke Florida dan kakitangan keselamatannya dipercayai sudah bersiap sedia menyambut ketibaan beliau.Susulan itu, penyokong bekas presiden tersebut dilihat meratapi pemergian Bolsonaro.Pengikutnya kelihatan berjalan berhampiran Istana Presiden Alvorada dengan ekspresi kecewa sambil membawa bendera Brazil.

(Salah seorang penyokong meratapi pemergian Bolsonaro yang meninggalkan negara itu untuk ke AS / Foto REUTERS)

Sementara itu, skuad bom polis berusaha untuk mengawal perimeter lokasi pelantikan Presiden baharu, Luiz Inacio Lula da Silva yang dijadual berlangsung esok.Lula menewaskan Bolsonaro dalam pilihan raya umum Brazil pada Oktober lalu.Menurut Mahkamah Agung Pilihan Raya, Lula mengatasi Bolsonaro dengan 50.9 peratus berbanding pencabar utamanya itu yang memperoleh 49.1 peratus.-REUTERS


Singapura sedia tingkat langkah kesihatan sempadan jika diperlukan

SINGAPURA, 31 Disember- Singapura memantau dengan teliti situasi global COVID-19 dan bersedia untuk melaksanakan semula langkah-langkah kesihatan sempadan bagi negara-negara terpilih sekiranya dibenarkan, kata Kementerian Kesihatan (MOH) republik itu pada Jumaat."Jumlah kes semakin meningkat di kebanyakan negara disebabkan oleh peningkatan perjalanan antarabangsa dan bermulanya musim sejuk di Hemisfera Utara," kata kementerian itu, sambil menyatakan bahawa China semakin bimbang dengan gelombang jangkitan itu.Kementerian itu, dalam satu kenyataan berkata, terdapat kebimbangan orang ramai mengenai tahap jangkitan yang tinggi di China dan pengumuman terkini untuk melonggarkan langkah sempadan mereka pada 8 Januari 2023.Oleh itu, MOH menggariskan dua kebimbangan iaitu, “kemungkinan kemunculan varian baharu dan lebih berbahaya dan kedua ialah pengembara tidak seharusnya menambah beban kepada hospital tempatan.Menurut MOH, Singapura telah bekerjasama dengan rakan kongsi antarabangsanya termasuk Inisiatif Global mengenai Perkongsian Data Influenza Burung (GISAID) yang mengekalkan pangkalan data genomik patogen untuk memantau varian di seluruh dunia.“Kami juga menjalankan pengawasan genomik sendiri ke atas kes tempatan dan import."Setakat ini, berdasarkan hasil penjujukan yang dikemukakan oleh Pusat Kawalan Penyakit di pelbagai bandar di China, tiada varian baharu dengan kebolehjangkitan daripada sub-varian yang dikenal pasti sebelum ini telah dikesan," katanya.

MOH turut menjelaskan, pada masa ini Lapangan Terbang Singapura menyaksikan antara 700 dan 1,000 ketibaan dari China setiap hari atau kira-kira 1.0% hingga 1.5% daripada jumlah ketibaan harian melalui udara dan majoritinya terdiri daripada penduduk dan pemegang pas lawatan jangka panjang yang kembali ke republik itu.Setiap minggu, MOH telah mengesan antara 40 dan 80 kes COVID-19 daripada dalam kalangan pelancong terbabit.Kesemua mereka menunjukkan simptom ringan, kecuali seorang warga Singapura yang kembali yang telah sakit teruk selepas perjalanan ke China baru-baru ini, katanya.Memandangkan perjalanan udara dengan China dipulihkan secara berperingkat, MOH berkata ia akan mengambil pendekatan berhati-hati ke arah meningkatkan kapasiti tempat duduk dengan mengambil kira penilaian kesihatan awam secara keseluruhan.Walaupun banyak negara sebelum ini telah menarik balik sepenuhnya langkah sempadan berkaitan kesihatan awam, MOH mengingatkan bahawa Singapura tidak berbuat demikian dan mengekalkan beberapa langkah.Pengembara yang tidak mendapat vaksin sepenuhnya perlu menjalani ujian pra-berlepas (PDT) dalam masa dua hari sebelum berlepas ke Singapura.Pelawat Jangka Pendek (STV) yang tidak divaksin sepenuhnya juga perlu mendapatkan insurans perjalanan dengan perlindungan minimum S$30,000 untuk perbelanjaan perubatan berkaitan COVID-19.Semua pengembara udara dan laut dikehendaki mengemukakan pengisytiharan kesihatan semasa ketibaan, katanya.Langkah-langkah itu sebagai mengurangkan risiko kes import yang boleh mengambil kapasiti penjagaan kesihatan republik itu.Pada ketika ini, MOH menyatakan ia akan terus mengekalkan keperluan vaksinasi lazim serta langkah-langkah sempadan bagi pengembara yang tidak diberi vaksin sepenuhnya."Kami bersedia untuk mengembalikan semula langkah-langkah kesihatan sempadan untuk negara-negara terpilih jika dibenarkan oleh situasi kesihatan awam," kata kementerian itu. -BERNAMA


Hampir 7,000 orang awam terbunuh akibat perang Rusia-Ukraine

(Sebuah rumah yang musnah di kampung Davydiv Brid/AFP)

UKRAINE, 31 Disember- Russia melancarkan serangan baharu peluru berpandu yang mengakibatkan sekurang-kurangnya tiga lagi maut di Ukraine selain menjejeaskan bekalan elektrik, menjelang sambutan Tahun Baharu 2023.Insiden itu turut menyebabkan enam orang cedera, termasuk seorang kanak-kanak.Letupan dilaporkan di seluruh negara termasuk di Kyiv, bandar Kharkiv di timur dan bandar barat Lviv yang bersempadan dengan Poland.Serangan peluru berpandu itu turut mengenai wilayah barat Ivano-Frankivsk, hampir 1,000 kilometer dari Russia.Ketua Komander Ukraine, Jeneral Valeriy Zaluzhny, berkata Russia telah melancarkan 69 peluru berpandu dengan 54 daripadanya ditembak jatuh.Hampir 7,000 orang awam dilaporkan terbunuh, manakala lebih 10,000 lagi cedera selepas Russia melancarkan operasi ketenteraan terhadap Ukraine.Berjuta-juta lagi kehilangan tempat tinggal manakala Pertubuhan Antarabangsa untuk Migrasi menyatakan, lebih tujuh juta menjadi pelarian akibat perang Rusia-Ukraine.

(Rumah di wilayah Kherson musnah akibat serangan Rusia/AFP)


18 kanak-kanak di Uzbekistan maut akibat ubat batuk bertoksik

INDIA, 31 Disember- India menghentikan pengeluaran ubat batuk yang dihasilkan sebuah syarikat farmaseutikal di negara itu kerana telah menyebabkan kematian 18 orang kanak-kanak di Uzbekistan.Syarikat tersebut berdepan siasatan sejak Oktober lalu apabila Pertubuhan Kesihatan Sedunia (WHO) mengaitkan produk berkenaan menyebabkan kematian kanak-kanak di Afrika.Menteri Kesihatan Mansukh Madaviya berkata, pasukan penyiasat sedang memeriksa bangunan syarikat tersebut di New Delhi.Bagaimanapun, contoh ubat batuk itu sudah diambil dan dihantar ke makmal untuk dianalisis.Tindakan selanjutnya akan dilakukan berdasarkan laporan pemeriksaan pakar.Kementerian Kesihatan Uzbekistan berkata 18 kanak-kanak meninggal dunia selepas meminum ubat batuk dari India.Ubat tersebut telah dicemari etilena glikol, sejenis bahan kimia bertoksik yang digunakan dalam penyediaan antibeku cecair brek, cat, pewarna, plastik, filem dan kosmetik.

(Logo Marion Biotech, sebuah syarikat penjagaan kesihatan dan farmaseutikal di Noida, India, 29 Disember 2022/REUTERS)


Kes tikam empat pelajar, seorang lelaki ditahan

LOS ANGELES, 31 Disember-  Seorang lelaki ditahan untuk menyiasat insiden tikam empat pelajar di sebuah universiti.Polis Amerika Syarikat menerusi kenyataan berkata Bryan Christopher Kohberger, 28 tahun ditahan di Albrightsville atas waran pembunuhan.Mangsa iaitu Kaylee Goncalves dan Madison Mogen, masing-masing berusia 21 tahun, manakala Xana Kernodle berusia 20 tahun.Seorang lagi mangsa dikenali Ethan Chapin berusia 20 tahun.Ketika kejadian, kesemua mangsa disyaki sedang tidur."Bedah siasat mendedahkan sebahagian daripada mereka mempunyai luka pertahanan, dimana mereka cuba melindungi diri daripada pembunuh ketika menyerang," katanya.

Punca kejadian masih dalam siasatan. - AFP


Lelaki maut dibakar hidup-hidup di Mexico

TUXTLA GUTIÉRREZ, 31 Disember- Seorang lelaki yang dituduh mencuri kenderaan telah dibakar hidup-hidup di sebuah komuniti orang asli di selatan Mexico.Pejabat pendakwa raya di negeri Chiapas berkata siasatan kes pembunuhan tersebut sedang dijalankan selepas mayat lelaki berusia 26 tahun itu ditemukan di Santiago el Pinar."Lelaki itu ditemukan mati oleh pihak berkuasa dengan melecur teruk di seluruh badannya," katanya ketika ditemui pemberita di sini.Kes berkenaan berlaku seminggu selepas lima remaja diselamatkan di Chiapas selepas dituduh mencuri kereta.

Menurut pakar, Mexico merekodkan beratus-ratus hukuman mati setiap tahun, termasuk 42 kes bunuh pada 2021.- AFP


Momodou Sabally dibebaskan selepas disyaki terlibat cubaan rampasan kuasa

BANJUL, 31 Disember- Gambia telah membebaskan seorang bekas menteri yang ditahan sebelum ini kerana disyaki terlibat dalam cubaan rampasan kuasa.Peguamnya, Abdoulie Fatty berkata bekas Menteri Hal Ehwal Presiden Gambia, Momodou Sabally telah dibebaskan kerana beliau tidak melakukan kesalahan."Sabally tidak melakukan kesalahan dan menahan beliau adalah menyalahi undang-undang. Penahanan itu juga menjadi pelanggaran hak asasi manusia," katanya ketika ditemu bual AFP, di sini.

Terdahulu, Sabally telah muncul dalam satu video yang mencadangkan Presiden, Adama Barrow digulingkan sebelum pilihan raya akan datang.Susulan video tersebut, kerajaan Gambia berkata telah mengagalkan cubaan rampasan kuasa dan telah menahan tujuh orang tentera.Negara kecil Afrika Barat itu turut menubuhkan panel penyiasat bagi menjalankan siasatan dakwaan rampasan kuasa tersebut. - AFP


Indonesia tarik balik langkah kawalan penyebaran COVID-19

JAKARTA, 30 Disember - Indonesia menarik balik semua langkah yang masih ada untuk mengawal penyebaran COVID-19, berkuat kuasa serta-merta.Ia kerana kebanyakan penduduk negara itu sudah mempunyai antibodi terhadap penyakit itu, kata Presiden Indonesia, Joko Widodo."Tidak akan ada lagi sekatan pada perhimpunan dan pergerakan," kata beliau pada sidang media, sambil menyatakan bahawa keputusan itu diambil berdasarkan angka jangkitan terkini COVID-19.Sebelum pengumuman itu, kebanyakan sekatan mobiliti telah ditarik balik untuk penerima sekurang-kurangnya satu suntikan vaksin penggalak, tetapi pihak berkuasa masih memerlukan pemakaian pelitup separuh muka untuk dipakai di dalam bangunan dan penggunaan aplikasi penjejak COVID-19 apabila memasuki kebanyakan ruang awam.

(Presiden Indonesia, Joko Widodo bercakap pada sidang media mengenai langkah menarik baliklangkah kawalan penyebaran COVID-19/ REUTERS)

Beliau yang dikenali sebagai Presiden Jokowi, menggesa rakyat Indonesia untuk terus berwaspada terhadap virus itu, termasuk terus memakai pelitup separuh muka di dalam bangunan dan ketika berada di khalayak ramai. "Masyarakat mesti meningkatkan kesedaran dan kewaspadaan dalam menghadapi risiko COVID-19. Penggunaan pelitup separuh muka di ruang terbuka dan tertutup mesti diteruskan, kesedaran vaksinasi mesti terus digalakkan kerana ini akan membantu meningkatkan imuniti," jelas beliau. -REUTERS


Korea Selatan akan kenakan ujian mandatori COVID-19 ke atas pelancong China

(Pihak berkuasa kesihatan Korea Selatan akan mengenakan ujian mandatori COVID-19 keatas pelancong dari China mulai minggu depan/ AFP)

CHEONGJU, 30 Disember - Pihak berkuasa kesihatan Korea Selatan akan mengenakan ujian mandatori COVID-19 ke atas pelancong dari China mulai minggu depan.Langkah tersebut menyertai Amerika Syarikat, Jepun dan negara lain dalam melaksanakan langkah kawalan sempadan baharu selepas keputusan Beijing menarik balik dasar sifar COVID-19 yang ketat.Seoul juga akan mengehadkan pengeluaran visa jangka pendek untuk warga China sehingga akhir bulan depan dan menghentikan sementara peningkatan penerbangan dari China, sambil menggunakan Lapangan Terbang Antarabangsa Incheon sebagai satu-satunya pintu masuk untuk mana-mana penerbangan dari negara jiran, jelas Pesuruhjaya Agensi Kawalan dan Pencegahan Penyakit Korea (KDCA), Jee Young-mee pada taklimat berita.

(Pihak berkuasa kesihatan Korea Selatan akan mengenakan ujian mandatori COVID-19 ke atas pelancong dari China mulai minggu depan/ REUTERS)

Berkuat kuasa 5 Januari ini, pengembara dari China dikehendaki mengemukakan keputusan negatif daripada ujian PCR tidak lebih daripada 48 jam atau ujian antigen pantas yang diambil dalam tempoh 24 jam sebelum berlepas dan menjalani ujian PCR lain semasa ketibaan bermula 2 Januari, tambah Jee.Bulan ini, China mula merungkai rejim sekatan COVID-19 yang paling ketat di dunia dan ujian meluas dalam perubahan dasar yang mendadak.Ia mendorong negara lain untuk mengenakan atau mempertimbangkan sekatan ke atas pelancong dari China di tengah-tengah lonjakan kes yang berlaku di sana. -REUTERS


Suu Kyi dijatuhi hukuman penjara tujuh tahun

NAYPYIDAW, 30 Disember- Pemenang anugerah Nobel, Aung San Suu Kyi dijatuhi hukuman penjara selama tujuh tahun oleh Mahkamah Junta Myanmar atas kesalahan rasuah.Keputusan itu menamatkan perbicaraan selama 18 bulan ke atas pemimpin Liga Demokrasi Kebangsaan yang digulingkan.Menurut sumber, Suu Kyi dipenjarakan atas lima pertuduhan rasuah yang berkaitan dengan pembelian dan penyelenggaraan helikopter sehingga menyebabkan 'kerugian kepada negara'.Pemimpin berusia 77 tahun itu ditahan sejak rampasan kuasa oleh junta pada 2021 dan disabitkan bersalah kerana rasuah, memiliki walkie-talkie secara haram dan melanggar sekatan COVID-19."Semua kesnya telah selesai dan tiada lagi pertuduhan terhadapnya," kata sumber yang enggan dikenali kerana tidak dibenarkan untuk bertemu media.Sumber turut menjelaskan Suu Kyi kini dilihat dalam keadaan sihat.Wartawan juga telah dihalang daripada menghadiri perbicaraan mahkamah dan peguam Suu Kyi telah dilarang untuk bercakap kepada media.Sejak perbicaraannya dimulakan, Suu Kyi hanya dilihat sekali menerusi gambar media kerajaan daripada dalam bilik mahkamah kosong dan hanya bergantung kepada peguam untuk menyampaikan mesej kepada dunia.

Minggu lalu, Majlis Keselamatan Pertubuhan Bangsa Bersatu (PBB) meminta junta membebaskan Suu Kyi dalam resolusi pertamanya mengenai situasi di Myanmar sejak rampasan kuasa.Myanmar bergolak sejak tentera merampas kuasa, menamatkan percubaan singkat negara Asia Tenggara itu dengan demokrasi dan mencetuskan bantahan besar.Junta telah bertindak balas dengan tindakan keras yang dikatakan kumpulan hak asasi manusia termasuk memusnahkan kampung, pembunuhan besar-besaran di luar undang-undang dan serangan udara ke atas orang awam.Lebih satu juta orang telah kehilangan tempat tinggal sejak rampasan kuasa, menurut agensi kanak-kanak Pertubuhan Bangsa Bersatu (PBB).-AFP


Peru lancar program pelaburan bernilai AS$1.6 bilion, usaha pemulihan ekonomi

LIMA, 30 Disember- Program pelaburan sebanyak AS$1.6 bilion dilancarkan Peru dalam usaha meningkatkan pertumbuhan ekonomi meski dihalang krisis politik yang melanda.Menteri Kewangan dan Ekonomi, Alex Contreras berkata perancangannya itu mempunyai 19 bahagian komponen dan akan menjana 130,000 pekerjaan sekali gus dapat menyaksikan peningkatan sebanyak 1.2 peratus terhadap pertumbuhan ekonomi negara pada separuh pertama 2023.Contreras berkata matlamatnya adalah untuk ekonomi Peru berkembang 3.9 peratus tahun depan."Kami mengutamakan wilayah yang paling terjejas akibat konflik. Ia adalah pakej untuk mengukuhkan ekonomi isi rumah," kata Contreras kepada AFP.Peru dilanda pergolakan politik sejak tiga minggu lalu dan turut menjejaskan kadar pertumbuhan dan pemulihan ekonomi negara.Presiden ketika itu Pedro Castillo pada 7 Disember berusaha untuk membubarkan Kongres dan memerintah melalui dekri, namun digulingkan dan dihantar ke penjara. Castillo kemudiannya digantikan oleh naib presidennya, Dina Boluarte.Bagaimanapun, Boluarte telah menghadapi gelombang demonstrasi yang memuncak, menggesa kuasa Castillo dikembalikan.Pergolakan itu telah menyebabkan 22 kematian dan lebih 600 kecederaan.-AFP


Pagar sempadan Kosovo-Serbia dibuka

MITROVICA, 30 Disember- Penghadang yang dipasang di sempadan utama Kosovo dengan Serbia dibuka semula. Etnik Serb Kosovo menarik puluhan trak yang menghalang jalan dan menjadi penghadang terbesar di Rudare, berhampiran bandar Kosovo, Mitrovica.Tindakan dibuat sehari selepas Washington dan Brussels menggesa supaya keduanya mengambil langkah meredakan semula ketegangan yang dilihat terus memuncak.Kira-kira 50,000 orang Serbia yang tinggal di utara Kosovo enggan mengiktiraf kerajaan di Pristina atau status Kosovo sebagai negara yang berasingan.Kemuncak terbaharu apabila rakyat Serbia di utara Kosovo mula membuat sekatan jalan raya pada 10 Disember sebagai protes terhadap penahanan seorang bekas anggota polis Serbia.Mereka bersetuju untuk mula membuka penghadang selepas bekas anggota polis itu dipindahkan dari tahanan ke tahanan rumah pada Rabu (28 Disember).Kosovo yang majoriti penduduk Albania mengisytiharkan kemerdekaan dengan sokongan Barat berikutan perang 1998-99 dengan campur tangan NATO untuk melindungi warga etnik Albania.Misi pengaman NATO di Kosovo, KFOR berkata ia mengalu-alukan penghapusan penghadang.-REUTERS


27 orang maut akibat kebakaran hotel kasino di sempadan Thailand-Kemboja

(Keluarga mangsa kebakaran hotel kasino Grand Diamond City di Poipet, Kemboja, berdoa bersama sami Buddha/ AFP)

POIPET, 30 Disember - Kebakaran besar hotel kasino Grand Diamond City yang berlaku di sempadan Thailand-Kemboja menyebabkan sekurang-kurangnya 27 orang maut, menurut pihak berkuasa pada Jumaat.Dua daripada mangsa tersebut adalah ibu bapa Nunthida Kongreung.Kira-kira 400 pekerja dan pelanggan berada di hotel kasino tersebut di sini, ketika kebakaran berlaku pada awal pagi Khamis dan menyebabkan bangunan itu musnah pada sebelah petang."Ibu bapa saya didapati terhidu asap. Pasukan penyelamat berkata ibu bapa saya tidak melecur, tetapi mereka lemas akibat terhidu asap. Jika bantuan datang lebih awal, mereka mungkin terselamat," kata Nunthida, 36 tahun.

(Pasukan penyelamat Thailand berdiri di hadapan bahagian hotel kasino Grand Diamond City yang musnah akibat kebakaran di Poipet, Kemboja/ AFP)

Kebanyakan mangsa adalah warga Thailand, menurut pasukan penyelamat, dan berpuluh-puluh orang yang cedera dibawa ke sempadan di wilayah Sa Kaeo, Thailand untuk rawatan.Tidak jelas punca kebakaran itu berlaku tetapi ketua jabatan penerangan wilayah Banteay Meanchey, Sek Sokhom berkata ia mungkin berpunca daripada litar pintas dan sebuah jawatankuasa telah ditubuhkan untuk menyiasat punca kejadian tersebut.Merupakan lokasi penting bagi industri pelancongan Kemboja, kasino di ibu kota Phnom Penh dan di sempadan dengan Vietnam dan Thailand adalah tarikan bagi pelawat dari negara Asia yang mengharamkan perjudian. -REUTERS


Korea Selatan umum laksana ujian COVID-19 kepada pelancong China

SEOUL, 30 Disember- Korea Selatan laksana syarat wajib ujian COVID-19 kepada semua pelancong dari China berkuat kuasa 5 Januari ini.Tindakan itu mengikut jejak langkah beberapa negara seperti Amerika Syarikat dan Jepun selepas keputusan Beijing menarik semula dasar sifar COVID-19 yang ketat.Menurut Perdana Menteri Korea Selatan, Han Duck-soo, negara itu juga akan mengehadkan pengeluaran visa jangka pendek untuk warga China sehingga akhir bulan depan.Jelasnya, penambahan jadual penerbangan dari negara tembok besar itu turut akan dihentikan sementara waktu, dengan Lapangan Terbang Antarabangsa Incheon menjadi satu-satunya pintu masuk penerbangan dari negara jiran itu."Kami perlu segera bersedia untuk sebarang kesan domestik berikutan pelonggaran peraturan kuarantin China," kata Duck-soo."Kami akan bersiap sedia untuk mengambil langkah lebih tegas sekiranya keadaan menjadi lebih teruk, jika kami melihat peningkatan pesat jangkitan daripada ketibaan atau kemunculan varian baharu.Pengembara dari China dikehendaki mengemukakan keputusan negatif daripada ujian PCR tidak lebih daripada 48 jam atau ujian antigen pantas yang diambil dalam masa 24 jam sebelum berlepas, selain menjalani ujian PCR lain ketika ketibaan mulai 2 Januari.- REUTERS


Ribut musim sejuk, ragut sekurang-kurang 61 nyawa

WASHINGTON, 30 Disember- Angka kematian akibat ribut musim sejuk di Amerika Syarikat (AS) telah meningkat kepada 61 orang.Menurut Eksekutif Erie County, Mark Poloncarz, dua lagi kematian dikenal pasti di wilayah barat New York sekali gus menjadikan jumlah kematian kepada 39 orang di kawasan berkenaan.Tambahnya, 17 daripada 39 mangsa ditemui di luar rumah, 11 berada di rumah, empat dalam kereta, empat maut semasa menyodok atau meniup salji dan tiga adalah akibat ketidakupayaan petugas kecemasan menghubungi mereka tepat pada masanya.Selain itu, sembilan kematian dilaporkan dalam kemalangan kereta akibat ribut di negeri barat tengah Ohio dan beberapa lagi kematian akibat sama di enam negeri lain.Poloncarz juga memaklumkan mengenai kebimbangan banjir akibat peningkatan suhu dan pencairan salji, tidak akan berlaku.Ribut itu juga membawa suhu sejuk yang luar biasa ke negeri-negeri seperti Texas dan Florida dan menyebabkan ribuan penerbangan terpaksa ditangguhkan atau dibatalkan.Southwest Airlines yang membatalkan lebih 15,000 penerbangan dalam tempoh lapan hari, menjangkakan operasinya beransur pulih seperti biasa pada Jumaat.-AFP


Biden luluskan perbelanjaan AS bernilai AS$1.7 trilion

SAINT CROIX, 30 Disember- Presiden Amerika Syarikat (AS), Joe Biden telah menandatangani rang undang-undang perbelanjaan tahun 2023 pada Khamis yang bernilai AS$1.7 trilion.Perbelanjaan itu turut merangkumi pakej bantuan ketenteraan dan pemulihan ekonomi Ukraine.Biden yang sedang bercuti sempena cuti Tahun Baru di Saint Croix di Kepulauan Virgin AS, memuat naik satu ciapan di Twitter menunjukkan gambar dirinya menandatangani rang undang-undang berkenaan."Menerusi perbelanjaan itu, kita akan laburkan dalam bidang penyelidikan perubatan, keselamatan, penjagaan kesihatan veteran, pemulihan bencana dan pembiayaan untuk program memerangi keganasan terhadap wanita.Selain itu, bantuan kepada Ukraine dalam pemulihan negara pada 2023," menurut ciapan Biden di Twitternya.

Presiden AS, Joe Biden memuat naik gambar beliau menandatangani rangundang-undang perbelanjaan tahun 2023 di Twitter)

Rang undang-undang pembiayaan itu memenangi sokongan Republikan dalam Kongres yang dibahagikan sama rata, memastikan laluan mudah dan mencatatkan satu lagi kemenangan perundangan untuk Biden ketika beliau menamatkan tahun kedua memegang jawatan. Rang undang-undang itu termasuk AS$45 bilion bantuan ketenteraan dan ekonomi kecemasan untuk Ukraine yang sedang memerangi pencerobohan Rusia berskala penuh.Presiden Ukraine, Volodymyr Zelensky berada di Washington pada awal bulan ini untuk memohon bantuan AS dipertingkat.Rang undang-undang itu juga berfungsi dalam mengetatkan undang-undang abad ke-19, bahawa naib presiden tidak mempunyai kuasa untuk membatalkan keputusan pilihan raya.Perkara itu bertujuan bagi mengekang insiden sama berulang apabila bekas Presiden AS, Donald Trump menimbulkan situasi huru-hara politik kerana enggan mengaku kalah dalam Pilihan Raya Presiden 2020 termasuk dengan cuba memaksa naib presidennya, Mike Pence, untuk menghentikan pensijilan kemenangan Biden.-AFP


Taiwan lanjut tempoh khidmat tentera kepada setahun

TAIPEI, 29 Disember- Taiwan melanjutkan tempoh khidmat ketenteraan wajibnya dari empat bulan kepada satu tahun, berkuat kuasa pada 2024.

Selama tempoh itu, individu lelaki yang lahir selepas tahun 2005 akan dikerah menjalani latihan lebih keras dan bakal ditugaskan untuk menjaga infrastruktur-infrastruktur utama.

Presidennya, Tsai Ing-wen berkata, pasukan tentera awam itu perlu bertindak lebih pantas sekiranya berlaku sebarang percubaan oleh China untuk menyerang pulau tersebut.

“Intimidasi dan ancaman China terhadap Taiwan semakin jelas.

"Tiada siapa yang mahu berperang, tetapi saudara sebangsaku, keamanan tidak akan jatuh dari langit.

"Perkhidmatan tentera selama empat bulan sekarang tidak mencukupi untuk menghadapi situasi yang pantas dan sentiasa berubah,” katanya pada sidang akhbar selepas mesyuarat kerajaan peringkat tinggi mengenai keselamatan negara di sini.

Sejak 2013, Taiwan menetapkan bahawa lelaki yang berusia lebih 18 tahun perlu berkhidmat selama empat bulan dalam tentera dengan lima minggu pertama berada dalam kem latihan asas

Pengumuman kerahan tenaga baharu itu dibuat di tengah-tengah tindakan lebih agresif China pada Ahad lalu apabila Beijing mengerahkan 47 pesawat melintasi garis tengah Selat Taiwan. -AFP

(Kerahan tenaga baharu itu akan dilaksanakan pada awal tahun 2024 dan diwajibkan ke atas individu lelakiyang lahir selepas tahun 2005/AFP)


19 maut hotel kasino terbakar di Kemboja

POIPET, 29 Disember- Sekurang-kurangnya 19 orang terbunuh dalam kebakaran di sebuah hotel kasino di Kemboja.Menurut pihak polis, kebakaran hotel kasino Grand Diamond City di wilayah Banteay Meanchey itu berlaku tengah malam, semalam."19 dilaporkan maut dan angka itu mungkin meningkat," kata Pengarah Jabatan Penerangan Wilayah Banteay Meanchey Kemboja, Sek Sokhom.Pihak polis memaklumkan, jumlah mangsa kejadian adalah berdasarkan maklumat awal kerana operasi menyelamat masih belum selesai.

(Anggota bomba dan paramedik berjalan melalui bahagian kasino hotel Grand Diamond City yang terbakar pada 29 Disember 2022/FOTO AFP)

Seorang sukarelawan dengan kumpulan penyelamat Thailand Ruamkatanyu Foundation, yang enggan dikenali, berkata pasukannya tiba sekitar pukul 2.00 pagi dan melihat orang ramai melompat dari bangunan itu."Saya menyaksikan orang ramai berlari dan melompat keluar dari bangunan menyelamatkan diri," katanya.Sementara itu, sumber kementerian luar Thailand memberitahu mereka turut berkoordinasi rapat dengan pihak berkuasa Kemboja termasuk menghantar bantuan trak bomba.-AFP


Larangan wanita bekerja, tindakan Taliban berisiko ancam nyawa

KABUL, 29 Disember- Beberapa program kritikal di Afghanistan digantung sementara waktu selepas Taliban menguatkuasakan larangan wanita bekerja dalam pertubuhan bukan kerajaan (NGO).Menurut Jawatankuasa Tetap Antara Agensi (IASC), larangan tersebut sekiranya berterusan berisiko mengancam nyawa warga Afghanistan.IASC juga menggesa larangan tersebut dibatalkan selepas menyifatkan ia akan mewujudkan kekangan operasi dan aktiviti kemanusiaan."Usaha dan aktiviti menyelamatkan nyawa perlu diteruskan namun berdepan kemungkinan tertangguh kerana bantuan kemanusiaan sukar disalurkan tanpa pekerja wanita," katanya menerusi kenyataan.Pertubuhan Bangsa Bersatu (PBB) termasuk NGO kebangsaan dan antarabangsa kini menyalurkan bantuan kepada lebih 28 juta rakyat Afghanistan yang bergantung kepada bantuan kemanusiaan untuk kelangsungan hidup.

Taliban telah menyekat hak wanita secara besar-besaran sejak mengambil alih kuasa pada Ogos 2021. Terbaharu, Taliban melarang wanita meneruskan pengajian di universiti.


Rusia lancar 69 peluru berpandu serang Ukraine

KIEV, 29 Disember- Rusia melancarkan 69 peluru berpandu awal hari ini, menyasarkan Kiev, bandar timur laut Kharkiv dan bandar-bandar lain dalam pengeboman udara besar-besaran.Menurut tentera Ukraine, pihaknya menembak jatuh 54 daripada 69 peluru berpandu yang dilancarkan dalam serangan yang bermula pukul 7.00 pagi waktu tempatan itu.Siren serbuan udara berbunyi di seluruh negara dan di Kiev berbunyi paling lama iaitu lima jam.Brigedier Jeneral Oleksiy Hromov dari Angkatan Tentera Ukraine berkata peluru berpandu yang dilepaskan menyasar "kemudahan infrastruktur kritikal dan tenaga di kawasan timur, tengah, barat dan selatan."Serangan itu menyusul selepas serangan 'dron kamikaze'.

Rusia telah melancarkan banyak gelombang serangan udara dalam beberapa bulan kebelakangan ini ke atas infrastruktur kritikal Ukraine, menyebabkan berjuta-juta orang terancam dengan cuaca sejuk akibat ketiadaan bekalan elektrik.Serangan terbaharu itu berikutan penolakan Kremlin terhadap rancangan damai Ukraine, menegaskan bahawa Kiev perlu menerima 'penaklukan' empat wilayah Ukraine oleh Rusia.-REUTERS


Korban banjir, tanah runtuh di Filipina meningkat kepada 33 orang

(Penduduk meninjau kerosakan akibat hujan lebat dan banjir di Bandar Oroquieta, Misamis Occidental pada 27 Disember 2022/FOTO AFP)

MANILA, 29 Disember- Korban banjir dan tanah runtuh akibat hujan lebat melanda tengah dan selatan Filipina hujung minggu lalu kini 33 orang.Ia susulan penemuan mayat seorang lelaki berusia 62 tahun iaitu mangsa tanah runtuh di Davao Oriental, Mindanao ketika sedang memancing bersama tiga rakan.Usaha mencari tiga rakan mangsa yang masih hilang terus dipergiat.

(Operasi mencari dan menyelamat mangsa yang hilang berikutan tanah runtuh di Mati City, Davao Oriental pada 29 Disember 2022/FOTO AFP)

Pihak berkuasa pula memberitahu, setakat ini, lebih 20 mangsa dilaporkan hilang akibat bencana ketika sebahagian besar penduduk sedang membuat persiapan sambutan perayaan Krismas.Hujan lebat berterusan yang menyebabkan banjir dan tanah runtuh itu telah memusahkan ratusan rumah dan lebih 5,000 hektar tanaman rosak.Agensi bencana negara merekodkan, puluhan ribu penduduk kini berlindung di pusat pemindahan.Kawasan Misamis Occidental, di Mindanao menjadi lokasi paling teruk terjejas dengan 15 terkorban akibat banjir dan runtuhan tanah.-AFP


Lima maut, 37 cedera kebakaran terowong di Korea Selatan

SEOUL, 29 Disember- Lima maut, manakala 37 lagi cedera dalam kemalangan membabitkan sebuah bas dan lori di lebuh raya Gwacheon, selatan Seoul, Korea Selatan.Kemalangan turut menyebabkan tercetusnya kebakaran besar di terowong lebuh raya berkenaan, kata seorang pegawai bomba kepada AFP.Imej di tempat kejadian menerusi media tempatan menunjukkan api besar dan kepulan asap naik dari terowong berkenaan, dengan ratusan anggota bomba bertungkus-lumus memadam kebakaran."Kami sedang melakukan pencarian di dalam terowong sekiranya berlaku kemalangan jiwa tambahan," tambah pegawai itu.Menurutnya, beberapa orang yang cedera mengalami luka terbakar."Tiga mangsa melecur di bahagian muka manakala selebihnya sedang dirawat kerana terhidu asap," kata beliau.

(Keadaan terowong di lebuh raya Gwacheon yang terbakar dalam kemalangan membabitkan sebuah bas dan lori pada 29 Disember 2022/FOTO AFP)

Dalam pada itu, Menteri Dalam Negeri, Lee Sang-min mengesa usaha terbaik dilakukan bagi menyelamat mangsa yang terperangkap.Ini termasuk menggunakan sumber secara maksimum."Saya menggesa pihak berkuasa untuk melakukan usaha terbaik menyelamatkan mereka yang dikhuatiri masih terperangkap," katanya.-AFP


Arab Saudi rampas 30 tan daun khat

RIYADH, 29 Disember- Arab Saudi semalam mengesahkan pihaknya merampas hampir 30 tan daun khat bulan ini.Khat atau qat adalah daun yang dibungkus dan dikunyah perlahan-lahan sehingga mengeluarkan bahan kimia serupa dengan amfetamin dan mengakibatkan kesan khayal ringan.Ia juga sangat popular di Yaman dan negara 'Tanduk Afrika' seperti Ethiopia dan Somalia.Memetik laporan Saudi Press Agency (SPA), pihak berkuasa sempadan serampas 29.2 tan daun khat di selatan negara itu, berhampiran Yaman serta di utara pula berdekatan Jordan."Rampasan berlaku sekitar 3 hingga 24 Disember lalu."Lebih 360 penyeludup ditangkap yang kebanyakannya warga Yaman, tetapi terdapat juga dalam kalangan warga Ethiopia dan Arab Saudi," lapor SPA.Yaman menjadi pengeluar dan pengguna khas utama daun berkenaan, manakala Arab Saudi dianggap pasaran utama untuk bahan ketagihan seperti amfetamin yang dipanggil captagon. -AFP


Lima rumah rosak dipukul puting beliung

(Puting beliung terbentuk di pergunungan bandar El Alto pada 27 Disember/Reuters)

EL ALTO, 29 Disember- Penduduk di sini terkejut selepas kawasan kediaman mereka dilanda puting beliung hingga merosakkan beberapa kediaman.Puting beliung pada Selasa itu dilaporkan hanya berlaku selama beberapa minit sahaja, namun memusnahkan sekurang-kurangnya lima kediaman.Perkhidmatan Meteorologi dan Hidrologi Bolivia (SENAMHI) memaklumkan, puting beliung yang jarang berlaku itu mempunyai diameter kira-kira 20 meter."Angin itu berukuran kira-kira 40 kilometer sejam dan mempunyai diameter 20 meter," kata pihak itu.Dalam pada itu, agensi berita Reuters berkongsi video puting beliung terbabit secara selang masa (timelapse), yang terbentuk di kawasan pergunungan di sini. -Reuters


Kim Jong Un dedah hasrat ketenteraan baharu bagi 2023

(Kim Jong Un/Foto AFP, KCNA VIA KNS)

PYONGYANG, 29 Disember- Korea Utara akan melakukan satu lagi ujian senjata secara intensif sebagai memperkukuhkan ketenteraan negara tersebut pada tahun 2023.

Pemimpin, Kim Jong Un yang mendedahkan hasrat terbaharu itu turut dilaporkan akan mengkaji semula situasi terkini di Semenanjung Korea dan keadaan politik semasa.Dalam pada itu, beliau menetapkan hala tuju pertahanan menentang musuh dan matlamat memperkukuh kuasa ketenteraan bagi melindungi hak kedaulatan negara.Tahun ini, Korea Utara telah melancarkan sejumlah peluru berpandu yang tidak pernah berlaku sebelum ini, termasuk senjata nuklear taktikal, peluru berpandu balistik antara benua, kepala peledak hipersonik, kapal selam berkuasa nuklear dan satelit peninjau antara kelengkapan tenteraOperasi membangunkan senjata strategik menjadi keutamaan di bawah pelan lima tahun yang dibentangkan pada kongres Parti Pekerja, awal 2021.Selain ketenteraan, bidang ekonomi turut menjadi agenda penting oleh Kim Jong Un dalam menghadapi sekatan antarabangsa, kesan daripada penutupan anti-COVID-19 dan bencana alam.


Hotel kasino terbakar, 10 maut

(Mangsa berkumpul di tebing bangunan ketika api membakar di sekeliling merekadi hotel kasino Grand Diamond City di Poipet/AFP)

POIPET, 29 Disember- 10 orang maut, manakala 30 lagi cedera dalam kejadian kebakaran di sebuah hotel kasino dekat sempadan Kemboja-Thailand, malam tadi.Polis Kemboja memberitahu, bangunan Grand Diamond City di sini terbakar, kira-kira pukul 11.30 malam."10 maut, manakala 30 cedera ketika kira-kira 400 pekerja berada di hotel kasino terbabit," katanya.Kejadian juga dikongsikan di media sosial dengan beberapa rakaman video menunjukkan orang ramai melompat dari bangunan yang terbakar untuk menyelamatkan diri.Dalam pada itu, media tempatan melaporkan bahawa terdapat juga warga asing berada di bangunan terbabit, namun tiada maklumat lanjut diperincikan.Sementara itu, negara jiran Thailand menerusi sumber Kementerian Luar berkata, mereka berkoordinasi rapat bersama pihak berkuasa Kemboja, dengan mangsa yang cedera dipindahkan ke hospital di wilayah Sa Kaeo, Thailand.“Pihak berkuasa telah berusaha mengawal kebakaran termasuk menghantar trak bomba dari pihak Thailand,” katanya. -AFP

(Anggota bomba berusaha menyelamatkan mangsa di hotel kasino Grand Diamond Citydi Poipet yang terbakar/AFP)


Salt Bae dilarang sertai festival muzik Los Angeles

(Foto Instagram @nusr_et/ Tangkap layar Twitter @RollingLoud)

LOS ANGELES, 29 Disember- Gelagat cef selebriti kontroversi, Salt Bae pada perlawanan akhir bola sepak Piala Dunia baru-baru ini menyebabkan dia 'diharamkan' untuk menghadiri sebuah festival muzik Rolling Loud LA 2023 di Los Angeles pada Mac depan.“Kami juga telah melarang Salt Bae daripada Rolling Loud LA 2023 pada bulan Mac,” demikian menurut perkongsian pihak penganjur menerusi Twitter.Sebelum ini, Salt Bae atau nama sebenarnya, Nusret Gokce turut dilarang daripada menghadiri kejohanan bola sepak Piala Terbuka Amerika Syarikat (AS).Salt Bae mencetuskan pelbagai reaksi terhadap tindakannya yang memasuki kawasan padang untuk bergambar dengan bintang Argentina, Lionel Messi sambil memegang trofi Piala Dunia selepas perlawanan akhir antara Argentina dengan Perancis di Stadium Lusail, Qatar.Selain bergambar bersama Messi, dia turut merakam video dengan pemain Perancis, Kylian Mbappe serta bintang Poland, Robert Lewansowski.Tindakannya itu diselar sebagai 'terdesak' oleh pengguna media sosial.Terdahulu, Persekutuan Bola Sepak Antarabangsa (FIFA) juga mengesahkan pihaknya menjalankan siasatan terhadap Salt Bae kerana FIFA menetapkan bahawa trofi Piala Dunia hanya boleh dipegang oleh pemenang dan pegawai FIFA serta ketua negara sahaja.


Pengembara ke China tidak perlu lakukan saringan COVID-19 semasa ketibaan bermula 8 Januari depan

CHINA, 29 Disember- Pengembara antarabangsa ke China tidak lagi perlu melakukan ujian saringan COVID-19 semasa ketibaan di negara itu berkuat kuasa 8 Januari depan.Pentadbiran Am Kastam pada Rabu memaklumkan, pengembara terlibat hanya perlu mengemukakan keputusan saringan COVID-19 dalam tempoh 48 jam sebelum ketibaan.Sementara itu, Pentadbiran Penerbangan Awam China (CAAC) berkata, penerbangan penumpang antarabangsa akan terus ditingkatkan selain mempromosi perdagangan asing."Polisi seperti mengehadkan setiap syarikat penerbangan asing yang beroperasi kepada satu laluan masuk dan maksimum satu perjalanan seminggu akan dibatalkan mulai 8 Januari 2023.Penerbangan masuk tidak lagi ditakrifkan sebagai 'berisiko tinggi' dan had muatan penumpang 75 peratus untuk penerbangan masuk akan dibatalkan mulai 8 Januari 2023," katanya.

(Berkuat kuasa 8 Januari depan, pengembara antarabangsa tidak perlu jalani saringan COVID-19 semasa ketibaan di China / Foto REUTERS)

Bagaimanapun, kru penerbangan masih perlu memakai pelitup muka dan penumpang juga digalakkan untuk berbuat demikian.-REUTERS


Angka kematian letupan lori tangki meningkat kepada 26 orang

(Angka kematian akibat letupan lori tangki petrol di Boksburg meningkatkepada 26 orang dan 40 cedera/AFP)

JOHANNESBURG, 29 Disember- Angka kematian akibat letupan lori yang membawa gas petroleum cecair (LPG) di Boksburg, di sini, meningkat kepada 26 orang pada Rabu.Perkembangan itu dimaklumkan Perdana Menteri Wilayah Gauteng, Panyaza Lesufi kepada pemberita ketika menziarahi keluarga mangsa."Polis mengesahkan bahawa angka korban kini adalah 26 orang. Jadi kami telah kehilangan 26 orang daripada tragedi itu," katanya.Sabtu lalu, sebuah trak yang membawa LPG tersangkut di bawah jambatan di sini hingga menyebabkan kebocoran dan letupan, yang pada mulanya mengorbankan 10 orang dan merosakkan hospital serta rumah berdekatan, selain mencederakan kira-kira 40 lagi.Pihak berkuasa kesihatan kemudian mengumumkan angka kematian meningkat dari hari ke hari.Lapan lagi meninggal dunia akibat melecur teruk dan kecederaan lain, lapor pihak berkuasa kesihatan pada hari Isnin, dan lapan lagi meninggal dunia selepas ituKetika kejadian, lori berkenaan dilapor membawa membawa kira-kira 60,000 liter LPG yang digunakan secara meluas untuk memasak.

(Lori berkenaan dilapor membawa membawa kira-kira 60,000 liter LPGsebelum meletup/AFP)


60,000 pelancong dari Hong Kong terjejas akibat sekatan penerbangan di Jepun

HONG KONG, 29 Disember - Kerajaan Hong Kong minta Jepun untuk menarik balik sekatan COVID-19, yang mengehadkan pendaratan penerbangan penumpang, iaitu hanya di empat lapangan terbang.Tindakan itu akan memberi kesan kepada kira-kira 60,000 penumpang.Jepun sebagai destinasi pelancongan utama rakyat Hong Kong, berkata penerbangan yang dihadkan itu ialah dari Hong Kong, Macau dan tanah besar China ke dua lapangan terbang Tokyo, serta Osaka dan Nagoya mulai Jumaat.Keputusan itu dibuat bermula 22 Januari lalu."Difahamkan kira-kira 250 penerbangan syarikat penerbangan Hong Kong akan terjejas antara 30 Disember 2022 dan akhir Januari 2023, yang akan menjejaskan kira-kira 60,000 penumpang,” kata kerajaan dalam satu kenyataan pada Rabu.Pemimpin bandar raya John Lee berkata kerajaan telah menyatakan kekecewaan daripada tindakan itu, kepada kerajaan Jepun."Kami berpendapat bahawa rakyat Hong Kong harus dibenarkan menggunakan bukan sahaja empat lapangan terbang ini," kata Lee.Syarikat penerbangan utama Hong Kong Cathay Pacific Airways (0293.HK) berkata, syarikatnya turut terlibat dalam sekatan itu.

Hong Kong Airlines dan Peach Aviation mengumumkan mereka akan membatalkan beberapa laluan penerbangan kerana peraturan tersebut. - REUTERS


232 lagi pelarian Rohingya tiba di Aceh

ACEH, 29 Disember-Seramai 232 lagi pelarian Rohingya tiba di pantai wilayah Aceh, Indonesia dalam keadaan kelaparan dan dehidrasi sejak beberapa hari lalu.

Manakala sebuah lagi bot yang dinaiki 180 orang masih hilang, dengan semua penumpang dipercayai telah meninggal dunia.Ini pendaratan keempat sejak beberapa bulan lalu dalam usaha pelarian Rohingya untuk sampai ke Malaysia atau Indonesia.Pelarian terbabit diberi rawatan kecemasan selepas bot yang membawa mereka mendarat di Indonesia. November lalu, dua bot yang membawa sejumlah 229 Rohingya mendarat di wilayah yang sama.Menurut agensi pelarian Pertubuhan Bangsa-Bangsa Bersatu (UNHCR) pelarian meninggalkan kem pelarian di Bangladesh.Pelarian yang terselamat melibatkan 83 lelaki dewasa, 70 perempuan dewasa dan 32 kanak-kanak.Mereka diselamatkan nelayan Indonesia dan pihak berkuasa tempatan pada Ahad dan Isnin lalu.Lebih 2,000 orang dilaporkan melakukan perjalanan berisiko di Laut Andaman dan Teluk Bengal tahun ini.Bangladesh menjadi tempat berlindung lebih 1.2 juta warga Rohingya, kebanyakannya melarikan diri daripada kekejaman tentera Myanmar sejak 2017.

(Sebahagian pelarian Rohingya yang tiba di Krueng Raya, Aceh / FOTO AFP)


Rakyat Bolivia serbu lapangan terbang, bantah penahanan gabenor Santa Cruz

SANTA CRUZ, 29 Disember- Rakyat Bolivia menyerbu lapangan terbang di negara itu pada Rabu untuk membantah penahanan gabenor Santa Cruz, Luis Fernando Camacho.Penduduk terlibat tiba di Lapangan Terbang Antarabangsa Viru Viru bagi menghalang Camacho daripada dibawa ke lokasi lain selepas penahanannya.Presiden Parlimen Santa Cruz, Zvonko Matkovic berkata, Camacho 'diculik' tanpa sebarang waran.Penahanan Camacho, 43 tahun bersama seorang peguam dan pemimpin sivik sayap kanan yang tidak berjaya bertanding jawatan presiden pada 2020 telah disahkan oleh Menteri Dalam Negeri dan sekutu Camacho.

(Penunjuk perasaan tiba di Lapangan Terbang Antarabangsa Viru Viru bagi membantah penahanan Camacho / Foto REUTERS)

Pihak berkuasa tidak menyatakan mengapa Camacho ditangkap tetapi beliau didakwa bertanggungjawab mengetuai protes selama berminggu-minggu bagi membantah penangguhan banci.Tunjuk perasaan itu menyekat jalan raya dan menjejaskan perdagangan di Santa Cruz.-REUTERS


India periksa kilang ubat susulan kematian kanak-kanak di Gambia

NEW DELHI, 29 Disember-India memulakan pemeriksaan ke atas beberapa kilang ubat di seluruh negara itu.Tindakan itu diambil bagi memastikan prosedur operasi standard selepas ubat sirap batuk dan selesema yang dibuat syarikat India dikaitkan dengan kematian kanak-kanak.Imej industri perubatan terjejas selepas sekurang-kurangnya 70 kanak-kanak di Gambia mati selepas mengambil ubat sirap batuk.Bagaimanapun, India menjelaskan ubat dikeluarkan syarikat berpangkalan di New Delhi itu bukan punca kepada kejadian tersebut.Kementerian kesihatan India kini sedang memeriksa pengilangan ubat-ubatan yang berisiko menghasilkan ubat tercemar atau palsu.Beberapa pakar kesihatan berkata, peraturan ubat-ubatan di India adalah longgar, terutama di peringkat negeri yang mana beribu-ribu kilang beroperasi.Oktober lalu, Kerajaan menggantung semua pengeluaran ubat sebuah syarikat yang berpangkalan di Haryana kerana melanggar piawaian pengeluaran.WHO menyatakan, makmal beroperasi secara dikontrak di Ghana dan Switzerland mendapati lebihan paras etilenaglikol dan bahan cemar dietilenaglikol dalam sirap ubat batuk tersebut.-AFP


Rusia-China akhiri siri latihan Tentera Laut bersama

BEIJING, 28 Disember-Siri latihan tentera laut bersama Rusia-China, tamat hari ini selepas seminggu berada di perairan Zhoushan dan Taizhou di Wilayah Zhejiang China.

Dalam satu video yang dikeluarkan Kementerian Pertahanan China, armada laut kedua-dua negara mengadakan simulasi perang termasuk mengesan dan memusnahkan kapal selam.

Latihan Interaksi Maritim 2022, bermula 21 hingga 27 Disember itu turut melibatkan sokongan kapal terbang anti-kapal selam termasuk aset baharu kedua-dua negara.

Rusia giat menjalinkan hubungan dengan China kebelakangan ini selepas kempen ketenteraannya di Ukraine.

China setakat ini enggan mengutuk secara terang-terangan bagi serangan Russia ke atas Ukraine yang bermula sejak Februari lalu, namun pada masa sama ia meningkatkan bantuan ekonomi kepada negara jirannya itu.

Beijing turut meningkatkan perdagangan dua hala dengan Rusia di tengah-tengah sekatan Barat yang dikenakan ke atas Moscow berikutan perang Ukraine.

China dalam pada itu dilihat sedang membangun pelbagai teknologi baharu bagi memperlengkap kekuatan ketenteraan abad ke-21nya.-AFP

(Pegawai dan kelasi kapal Rusia sedang jalani latihan bersama China di Wilayah Zhejiang/ FOTO REUTERS)


Lapan pejuang Syria disokong Turki terbunuh di Syria

RAQQA, 28 Disember-Lapan pejuang Syria yang disokong Turki terbunuh dalam pertempuran dengan tentera rejim Bashar Al-Assad di bandar Raqa, utara Syria.Enam pejuang kumpulan Faylaq al-Sham terbunuh dan tiga lagi cedera dalam serangan yang dilancarkan oleh tentera kerajaan Syria yang disokong puak Kurdish.Dua lagi pejuang terbunuh dalam pertempuran di wilayah Afrin berhampiran sempadan Turki.Faylaq al-Sham ialah pakatan kumpulan pro-Turki yang rapat dengan Ikhwanul Muslimin di Syria Tentera rejim Syria dan kumpulan Kurdish menguasai dua kedudukan Faylaq al-Sham dalam pertempuran sengit itu.Kumpulan Faylaq al-Sham dan tentera Turki sering melancarkan serangan terhadap puak Kurdish di utara Syria, sejak tahun 2016 .Pada Mac 2020, satu gencatan senjata dimeterai antara Rusia dan Turki bagi menghalang serangan tentera rejim Bashar al-Assad yang mendapat sokongan Moscow di wilayah Idlib.Peperangan di Syria yang meletus berikutan protes antikerajaan pada tahun Mac tahun 2011 telah menyebabkan lebih 380,000 orang terbunuh dan berjuta-juta lagi hilang tempat tinggal .

(Perang di Syria / FOTO RTM)


Rakyat Palestin adakan tunjuk perasaan, tuntut 100 jenazah yang disimpan Israel

BAITULMAQDIS, 28 Disember-Berpuluh-puluh rakyat Palestin mengadakan demonstrasi untuk menuntut mayat yang dibunuh oleh tentera Israel.Mereka berarak dari Ramallah ke pusat pemeriksaan Qalandiya berhampiran Baitulmaqdis.Askar Israel bertindak melepaskan gas pemedih ketika bertempur dengan penunjuk perasaan.

Demonstrasi tercetus selepas Menteri Pertahanan Israel berkata bahawa mayat tahanan Palestin itu tidak akan diserahkan untuk dikebumikan.

Israel menahan mayat pejuang Palestin bagi memberi tekanan kepada kumpulan Hamas supaya memulangkan mayat tentera serta penduduk awam Israel yang hilang.Nasser Abu Hamid adalah salah seorang daripada warga Palestin yang terbunuh dan mayatnya ditahan oleh pihak Israel.Nasser Abu Hamid, 50, adalah bekas pemimpin sayap bersenjata parti Fatah pimpinan Presiden Palestin Mahmoud Abbas.Israel didakwa tidak menyerahkan 117 jenazah penduduk Palestin yang disimpan sebagai pertukaran termasuk 12 kanak-kanak yang ditahan oleh rejim itu.Undang-undang antarabangsa Konvensyen Geneva menyatakan tindakan itu melanggar hak asasi manusia.-AFP

(Tentera Israel melepaskan gas pemedih mata kepada penunujuk perasaan Palestin di Baitulmaqdis / FOTO AFP)


Hujan batu landa negara panas, Kuwait

KUWAIT CITY, 28 Disember- Kuwait, salah satu negara paling panas di dunia telah dilanda hujan batu. Fenomena itu membuatkan penduduk negara itu teruja. Visual kejadian yang jarang berlaku itu dikongsi secara meluas di media sosial, yang memaparkan gambar dan rakaman video sebahagian jalan yang diselubungi hujan batu dan ais.Jabatan Meteorologi Kuwait memaklumkan hujan sejak Selasa mencecah sehingga 63 milimeter, namun cuaca semakin cerah.

(Kuwait, salah satu negara paling panas di dunia telah dilanda hujan batu/AFP)

"Kami tidak melihat begitu banyak hujan batu semasa musim sejuk dalam tempoh 15 tahun,"kata Bekas Pengarah Jabatan Meteorologi Kuwait, Muhammad Karam.Beliau menjangkakan fenomena itu akan berulang kerana perubahan iklim mengganggu corak cuaca.Negara Teluk yang kaya dengan minyak itu mengalami panas terik pada musim panas dan saintis meramalkan ia boleh menjadi tidak dapat didiami pada masa hadapan kerana perubahan iklim.Pada 2016, suhu musim panas mencecah 54 darjah Celsius (129 darjah Fahrenheit).-AFP


Ribut salji menyebabkan kesengsaraan pada New York

BUFFALO, 28 Disember- Ribut salji yang melanda Amerika Syarikat sepanjang minggu Krismas menyebabkan kesengsaraan ke atas New York dan pengembara udara di seluruh negara. Jumlah kematian disebabkan ribut musim sejuk itu meningkat kepada lebih 50 orang, selepas pihak berkuasa mengesahkan tiga kematian di Erie County, barat New York.Datuk Bandar Bandaraya Buffalo, Byron Brown dalam tweetnya berkata, jabatan polis menjangkakan angka korban terus meningkat. Buffalo lumpuh sejak lima hari lalu disebabkan salji tebal setinggi paras dada dan gangguan bekalan elektrik.

(Jumlah kematian disebabkan ribut salji itu meningkat kepada lebih 50 orang/AFP)

Gabenor New York, Kathy Hochul pula menyifatkan kesan ribut salji itu menyerupai zon perang. "Sudah tentu ia adalah ribut salji abad ini," kata Hochul kepada media.Ketika suhu menjunam, penumpang dan beberapa penduduk yang melarikan diri dari rumah mereka yang dilitupi salji tebal terperangkap di lebuh raya, tidak dapat diselamatkan.Masalah itu bertambah rumit apabila beberapa kawasan tidak dapat diakses oleh ambulans selama berpuluh-puluh jam dan jentolak tidak dapat melaksanakan tugas mereka semasa ribut salji bertambah buruk.Sementara itu, data FlightAware.com. menunjukkan beribu-ribu penerbangan terpaksa dibatalkan, termasuk 5,900 yang dijadualkan sepanjang dua hari lepas.-AFP


Seorang maut dalam kemalangan babitkan ratusan kenderaan di China

(Foto menunjukkan kemalangan membabitkan ratusan kenderaan di Jambatan Sungai Kuning Zhengxin di Zhengzhou, di wilayah Henan tengah China / AFP)

BEIJING, 28 Disember- Seorang maut dalam satu kemalangan yang membabitkan ratusan kenderaan di tengah China pada Rabu.Gambar dari udara menunjukkan beratus-ratus kereta, van dan lori bertembung antara satu sama lain di satu bahagian lebuh raya berpunca daripada kabus tebal lapor media pemerintah CCTV.Beberapa kereta dan lori dilihat remuk dan bertindih antara satu sama lain di jambatan Zhengxin Huanghe melalui gambar dan video yang dimuat naik ke media sosial.Kemalangan itu berlaku akibat jarak penglihatan yang terhad daripada kabus tebal berhampiran bandar Zhengzhou, wilayah Henan, dan melibatkan sekurang-kurangnya 200 kenderaan."Pada pagi Rabu, kabus tebal tiba-tiba berlaku di Jambatan Sungai Kuning Zhengxin di Zhengzhou, menyebabkan kemalangan jalan raya yang melibatkan perlanggaran berbilang kenderaan," CCTV memetik pihak berkuasa Zhengzhou sebagai berkata, sambil menambah kemalangan tersebut menyebabkan seorang maut.Polis trafik Zhengzhou berkata dalam akaun media sosial rasmi mereka bahawa aliran trafik di jejambat itu telah disambung semula pada sebelah petang.Usaha menyelamat dilakukan sejurus selepas kemalangan itu berlaku.Jabatan bomba tempatan mengerahkan 11 trak bomba dan 66 anggota penyelamat ke tempat kejadian. Kemalangan jalan raya adalah perkara biasa di China kerana kekurangan kawalan keselamatan yang ketat.Pada September, 27 penumpang maut selepas bas yang membawa mereka ke kemudahan kuarantin di barat daya wilayah Guizhou terbalik di lebuh raya. -AFP

(Foto menunjukkan kemalangan membabitkan ratusan kenderaan di Jambatan SungaiKuning Zhengxin di Zhengzhou, di wilayah Henan tengah China / AFP)


Taiwan bakal laksanakan ujian COVID-19 bagi pelawat dari China

TAIPEI, 28 Disember- Taiwan akan melaksanakan ujian COVID-19 bagi pelawat dari China mulai 1 Januari depan, susulan lonjakan kes baharu di negara tersebut.Langkah itu juga seperti negara lain yang meningkatkan kawalan ke atas pelawat dari China.Pusat Perintah Epidemik Pusat Taiwan memaklumkan semua pelawat yang tiba dengan penerbangan terus dari China serta dengan bot di dua pulau luar pesisir, perlu mengambil ujian tindak balas rantaian polimerase (PCR) semasa ketibaan.

(Orang ramai menunggu giliran untuk melakukan COVID-19 di Taipei pada Mac lalu/REUTERS)

Kerajaan akan menjalankan penjujukan virus untuk mereka yang tiba dari China dan diuji positif untuk mengesan varian baharu COVID-19, katanya dalam satu kenyataan.Tambah kenyataan itu, langkah tersebut dilaksanakan sehingga akhir Januari, tidak termasuk yang tiba dari Hong Kong atau Macau."Mereka yang diuji positif akan mengasingkan diri di rumah, katanya.Majoriti mereka yang terjejas adalah warga Taiwan yang tinggal dan bekerja di China dan pasangan serta anak kerakyatan China, kerana Beijing melarang pelancong China melawat pulau itu pada 2019.Kebanyakan orang Taiwan yang tinggal di China secara tradisinya kembali ke Taiwan untuk cuti Tahun Baru, bulan depan.Selepas menutup sempadannya kepada pelawat untuk mengawal wabak dan menguatkuasakan peraturan kuarantin yang ketat untuk semua ketibaan selama hampir dua tahun, Taiwan membuka semula kepada dunia pada Oktober dan menamatkan kuarantin wajib.-REUTERS


Pemuzik Jo Mersa, cucu Bob Marley meninggal dunia

WASHINGTON, 28 Disember- Pemuzik Joseph "Jo Mersa" Marley, cucu kepada artis reggae Bob Marley telah meninggal dunia pada usia 31 tahun.Seorang wakil mengesahkan kematiannya kepada majalah Rolling Stone, tetapi tidak menyatakan punca kematian.Radio WZPP di Miami, tempat artis itu menghabiskan sebahagian besar hidupnya, melaporkan bahawa dia ditemui di dalam kenderaan selepas mengalami serangan asma pada Selasa.Perdana Menteri Jamaica Andrew Holness menerusi satu hantaran di Twitter berkata, dia sangat sedih dengan berita kematian itu dan mengucapkan takziah kepada ibu bapa Marley, Stephen dan Kerry."Simpati setulus hati saya kepada rakan-rakan dan rakan sekerja Joseph dan kepada persaudaraan muzik Reggae dan peminat di mana jua berada,"katanya di hantaran tersebut.Holness turut menambah, pemergian Marley sebagai satu kehilangan besar kepada industri muzik.Marley mengeluarkan album sulungnya "Comfortable" pada 2016, disusuli dengan "Eternal" pada 2021.Dalam temu bual pada 2014 oleh Rolling Stone, Marley menceritakan dirinya membesar dikelilingi oleh pemuzik, termasuk bapanya dan bapa saudaranya Ziggy."Ia adalah satu perkara yang sangat menakjubkan, melihat orang-orang itu datang ke rumah dan bagaimana keseluruhan proses kerja akan berlaku," katanya pada masa itu. "Saya akan pulang ke rumah dan cuba membuat kerja rumah, tetapi saya akhirnya terganggu dan pergi 'mengintip' di studio.""Saya salah seorang daripada generasi baharu Marley, tetapi saya masih bereksperimen pada masa yang sama," katanya kepada majalah itu. "Rancangan saya adalah untuk melakukan sesuatu yang baru dengan asas yang saya ada."WZPP melaporkan bahawa Marley meninggalkan seorang isteri dan anak perempuan. -AFP


Lonjakan kes COVID-19 di China, hospital, rumah pengebumian dalam tekanan

CHENGDU, 28 Disember- Beberapa hospital dan rumah pengebumian di China berada dalam tekanan susulan gelombang jangkitan COVID-19 di negara tersebut.Menurut seorang kakitangan sebuah hospital Huaxi di bandar Chengdu, hampir semua pesakit dijangkiti COVID-19.

Kebanyakan mereka yang tiba di hospital diberi oksigen untuk bantuan pernafasan."Hospital itu tidak mempunyai stok ubat khusus COVID dan hanya boleh menyediakan ubat untuk simptom seperti batuk", katanya.

(Petugas perubatan merawat pesakit di Unit Rawatan Rapi, Jabatan Kecemasan di hospital Beijing Chaoyang/ REUTERS

"Saya telah melakukan kerja ini selama 30 tahun dan ini adalah yang paling sibuk yang pernah saya ketahui," kata seorang pemandu ambulans di luar hospital yang enggan dikenali.Sementara itu, tempat letak kereta di sekitar rumah pengebumian Dongjiao, salah satu yang terbesar di Chengdu, juga penuh.Upacara pengebumian berterusan apabila asap mengepul dari krematorium. Pekerja di rumah pengebumian memberitahu sangat sibuk menguruskan kematian berkaitan COVID-19.Dianggarkan sebanyak 200 urusan pengebumian dilakukan sehari."Kami sangat sibuk sehingga tidak ada masa untuk makan. Ini telah berlaku sejak pembukaan. Sebelum ini hanya sekitar 30-50 sehari”, katanya.Di krematorium Chengdu yang lain, Nanling milik persendirian, kakitangan juga sibuk."Terdapat begitu banyak kematian akibat COVID akhir-akhir ini," kata seorang pekerja.

“Slot pembakaran mayat semuanya telah ditempah sepenuhnya. Anda tidak boleh mendapatkannya sehingga tahun baru", katanyaSemalam, China melaporkan hanya tiga kematian baharu berkaitan COVID-19.Jumlah itu bagaimanapun tidak selari dengan bilangan pengebumian yang dilaporkan.-REUTERS